Anwar perlu buktikan dakwaan dengan akuan bersumpah Ahli Parlimen

BANGI, 6 Safar 1442H, Khamis – Rakyat dinasihatkan tidak menerima bulat-bulat kenyataan Presiden PKR, Datuk Seri Anwar Ibrahim – kononnya mendapat sokongan majoriti Ahli-Ahli Parlimen bagi membentuk kerajaan baharu.

Timbalan Pengarah Institut Kajian Etnik (KITA) Universiti Kebangsaan Malaysia (UKM), Profesor Madya Dr Kartini Aboo Talib berkata, dakwaan Anwar perlu terlebih dahulu dibuktikan melalui akuan bersumpah (SD) yang ditandatangani barisan Ahli Parlimen.

“Pada saya apabila Anwar mengatakan telah mendapat sokongan majoriti, itu hanyalah kata-kata.

“Perlu dibuktikan dengan beberapa cara termasuk melihat kepada SD atau pengumuman secara jelas daripada Ahli Parlimen. Jadi, kita tidak perlu menerima bulat-bulat kenyataan beliau lagi,” katanya seperti dilapor media tempatan hari ini.

Bagaimanapun, beliau tidak menolak kemungkinan pengumuman dibuat Ahli Parlimen Port Dickson itu mampu mempengaruhi proses Pilihan Raya Negeri Sabah Sabtu ini.

Hal ini kerana katanya, pengundi di negeri itu perlu memilih gabungan yang disenangi kerajaan Persekutuan demi masa depan Sabah.

“Hubungan antara Persekutuan dan negeri memberi impak besar dalam pembangunan di Sabah selain melihat bagaimana keakuran Persekutuan berhubung Perjanjian Malaysia 1963 (MA63),” katanya.

Semalam, Anwar mendakwa memperoleh majoriti kukuh untuk membentuk kerajaan baharu dengan matlamat membela nasib rakyat.

Beliau memaklumkan mendapat sokongan Ahli Parlimen daripada pelbagai parti termasuk dalam kalangan Melayu dan Islam, namun tidak mendedahkan jumlah mereka yang menyokongnya.


Jemaah haji diingat jaga nama baik negara, jangan langgar undang-undang

PUTRAJAYA, 23 Syawal 1444H, Ahad – Rakyat Malaysia yang akan menunaikan haji dinasihatkan supaya menjaga nama baik negara dan tidak melakukan perbuatan yang menyalahi undang-undang termasuk menyalah guna visa umrah atau pelancongan.

Pengarah Eksekutif Lembaga Tabung Haji, Datuk Seri Syed Saleh Syed Abdul Rahman berkata, perbuatan tersebut bukan sahaja melanggar undang-undang negara Arab Saudi, malah akan mengeruhkan hubungan baik antara kedua-dua negara.

“Bukan saja tahun ini, tapi pada tahun lepas pun ada juga yang melaksanakan perkara itu dan saya boleh menyatakan mereka telah dikenal pasti oleh kerajaan Arab Saudi,” katanya kepada pemberita selepas merasmikan Kursus Perdana Haji Peringkat Wilayah Persekutuan di Masjid Putra, di sini, malam tadi.

Beliau berkata, perkara tersebut tidak boleh dipandang remeh kerana pihak berkuasa negara itu akan menjalankan pemeriksaan dan berhak untuk mengambil tindakan sewajarnya.

Sementara itu, Syed Saleh berkata, kira-kira 1,600 bakal jemaah haji menyertai kursus perdana anjuran Lembaga Tabung Haji tersebut yang dilaksanakan secara berperingkat di seluruh negara bermula 29 April hingga esok.

Penerbangan pertama jemaah haji negara adalah pada 21 Mei ini. – Bernama


Timbalan pengarah jabatan kerajaan ditahan seleweng duit raya

ALOR SETAR, 20 Rabiulakhir 1442H, Ahad – Seorang timbalan pengarah operasi sebuah jabatan kerajaan hari ini ditahan oleh Suruhanjaya Pencegahan Rasuah Malaysia (SPRM) bagi membantu siasatan berhubung dakwaaan menyeleweng peruntukan bantuan ‘duit raya’ bersempena Aidilfitri tahun ini berjumlah RM22,500.

Sumber SPRM berkata, lelaki berusia 52 tahun itu ditahan pada 11.45 pagi tadi di pejabat SPRM di sini.

“Suspek dipercayai telah salah guna kuasa dengan menyeleweng peruntukan duit raya daripada kerajaan negeri untuk diagihkan kepada pegawai kumpulan pengurusan dan profesional sebanyak RM500 seorang.

“Namun, bantuan itu tidak diagihkan kepada penerima yang layak,” katanya ketika dihubungi.

Sementara itu, Pengarah SPRM Kedah Datuk Shaharom Nizam Abd Manap ketika dihubungi mengesahkan tangkapan tersebut dan kes disiasat mengikut Seksyen 23, Akta SPRM 2009. – Bernama


‘Sensitiflah sikit, apa tujuan bawa anak tahfiz ke konsert?’

BANGI, 12 Safar 1445H, Selasa – Ketua Pemuda Perikatan Nasional (PN), Ahmad Fadhli Shaari mempersoalkan tindakan pihak tertentu menjemput pelajar tahfiz ke sebuah konsert yang diadakan pada Ahad lalu.

Ahli Parlimen Pasir Mas itu kesal dan sedih apabila melihat perkara itu menerusi sebuah video yang tular di media sosial, baru-baru ini.

“Kepada pihak yang menjemput anak-anak tahfiz (jika dilihat kepada pakaian berjubah dan berserban) ke konsert KFC semalam, saya mohon sensitiflah sikit.

“Apa tujuan pergi hadap anak-anak pelajar agama ke konsert seperti itu? Apa nilai yang anda ingin sampaikan?

“Soal PM turut sama menonton tu terpulanglah, saya tidak mahu komen, boleh buat penilaian sendiri,” katanya dalam kenyataan di Facebook.

Difahamkan, kenyataan Fadhli itu dipercayai merujuk sebuah video yang tular di aplikasi TikTok yang memaparkan kehadiran sekumpulan remaja berserban dalam konsert KEPCI Music Fest di Shah Alam, kelmarin.

Konsert yang diadakan sempena sambutan ulang tahun ke-50 KFC itu, dihadiri lebih 8,500 penonton termasuk Perdana Menteri, Datuk Seri Anwar Ibrahim ditemani isteri, Datuk Seri Dr Wan Azizah Wan Ismail serta Menteri Komunikasi dan Digital, Fahmi Fadzil.


Bekalan vaksin tumpuan hari terakhir Dewan Rakyat

KUALA LUMPUR, 2 Jamadilawal 1442H, Khamis – Perihal berkaitan bekalan vaksin COVID-19 dari syarikat farmaseutikal antarabangsa Pfizer, antara tumpuan pada hari terakhir persidangan Dewan Rakyat, hari ini.

Menurut Aturan Urusan Mesyuarat, perkara itu terkandung dalam sesi Waktu Pertanyaan-pertanyaan Menteri yang akan diajukan Lim Guan Eng (PH-Bagan) kepada Menteri Sains, Teknologi dan Inovasi berhubung kos, keberkesanan, dan liputan vaksin, khususnya tempoh imuniti serta jaminan perubatan kesan sampingan vaksin itu.

Guan Eng turut meminta penjelasan dan rasional pemilihan vaksin keluaran Pfizer berbanding syarikat vaksin lain, termasuk di Amerika Syarikat, China dan Rusia, serta perbandingan kos dan keberkesanan vaksin mereka.

Syed Ibrahim Syed Noh (PH-Ledang) pula minta Perdana Menteri menyatakan pendirian kerajaan dalam menangani penularan wabak COVID-19, susulan pembukaan sektor ekonomi.

Selesai sesi itu, tumpuan akan beralih kepada Rang Undang-Undang Langkah-Langkah Sementara bagi Pembiayaan Kerajaan (Penyakit Koronavirus 2019 (COVID-19)) (Pindaan) 2020 bagi bacaan kali yang kedua.

Turut dijadual dibentangkan bagi bacaan kali kedua ialah Rang Undang-Undang Cukai Jualan (Pindaan) 2020, Rang Undang-Undang Cukai Perkhidmatan (Pindaan) 2020, dan Rang Undang-Undang Cukai Pelancongan (Pindaan) 2020.

Persidangan Dewan Rakyat yang berlangsung selama 29 hari sejak 2 November lepas, akan berakhir hari ini. – Bernama


Sistem kesihatan kembali lumpuh jika tak sekat pelancong China

Oleh Zuhayati Yazid

BANGI, 10 Jamadilakhir 1444H, Selasa – Tidak mustahil negara berdepan gelombang lebih teruk yang mana sistem kesihatan negara akan lumpuh sekiranya tiada pencegahan segera menangani varian baharu COVID-19 dari China.

Timbalan Presiden Pertubuhan Doktor -Doktor Islam Malaysia (PERDIM), Dr Norzaidi Zakaria berkata, kerajaan perlu bertindak pantas dengan menyekat kemasukan pelancong luar khususnya dari China bagi mengelakkan keadaan lebih parah.

“Kita jangan ulang sejarah lama, akibat lambat bertindak kesannya bukan saja kepada rakyat tetapi seluruh negara.

“Gesaan kita bukan nak mempolitikkan isu kehadiran pelancong China tetapi fahamilah, ini isu kesihatan rakyat,” katanya ketika dihubungi Ismaweb.net, hari ini.

Semalam Ketua Pengarah Kesihatan, Tan Sri Noor Hisham Abdullah memaklumkan, dua varian Covid-19 utama yang menular di China iaitu varian BA.5.2 dan varian BF.7 dikesan telah berada di Malaysia.

Setakat 31 Disember lalu, terdapat sebanyak 4,148 kes yang dijangkiti dengan BA.5.2 dan tiga kes yang dijangkiti dengan BF.7.

Bimbang situasi itu, Dr Norzaidi menegaskan, kerajaan perlu segera bertindak dan melihat kesan yang bakal diterima sekiranya melengah-lengahkan tindakan.

“Walaupun pada mulanya hanya dua kes yang dikesan namun sekiranya dibiar tanpa pencegahan ia akan mendominasi keadaan,” katanya.

Justeru, beliau mahu kerajaan melaksanakan peraturan ketat terutamanya di pintu-pintu utama negara seperti di lapangan terbang dan pintu sempadan.

Malah, prosedur operasi standard (SOP) dan amalan pencegahan seperti pemakaian pelitup muka serta pelaksanan ujian kendiri juga perlu diperketatkan lagi bagi mengelak virus daripada luar di bawa masuk ke negara.

Beliau juga mengesyorkan pemberian dos penggalak tambahan bagi menguatkan lagi daya tahan badan.

“Pengambilan dos penggalak penting untuk memperkuat imunisasi badan terutama individu berisiko seperti warga emas,” katanya.

Pada masa sama, Dr Norzaidi turut menyarankan supaya ujian RTK COVID-19 atau ujian saringan RT-PCR  dilakukan di premis-premis kesihatan manakala ujian kendiri perlu dihentikan berikutan bacaan tidak tepat dan sukar mendapatkan data yang lengkap.


Usah ketepikan peranan golongan profesional tadbir negara

Oleh Siti Hafidah Abd Ghaffar

BANGI, 1 Muharam 1443H, Selasa – Walaupun jawatan ahli Jemaah Menteri kebiasaan dilantik dalam kalangan ahli politik, peranan golongan profesional tidak seharusnya diketepikan.

Ini bagi memastikan setiap menteri melaksanakan portfolio mereka dengan berkesan, kata Felo Utama Institut Kajian Etnik (KITA) Universiti Kebangsaan Malaysia (UKM), Prof Emeritus Datuk Dr Teo Kok Seong.

Beliau berkata, ia boleh dilakukan dengan selalu berkomunikasi dengan kepimpinan kementerian berkenaan daripada kalangan perkhidmatan awam untuk mendapat nasihat terbaik.

“Selain ini, para menteri juga perlu membentuk beberapa panel penasihat untuk mempertingkat prestasi kementerian mereka, setelah dinasihati daripada pelbagai sisi.

“Sudah tentu bidang pengkhususan akademik atau profesional mereka akan banyak membantu dalam sesuatu portfolio itu.

“Namun, ramai menteri yang tiada kelayakan berkaitan portfolio yang diberikan, masih berjaya menjalankan tugas dengan berkesan. Ini kerana ada apabila ada kemahuan, maka pasti ada jalannya,” katanya ketika dihubungi Ismaweb.net hari ini.

Dalam pada itu, Prof Kok Seong berpendapat, pelantikan menteri perlu dikekalkan daripada kalangan ahli politik sahaja supaya reputasi golongan profesional yang dianggap neutral dari segi idelologi politik tidak terjejas.

Ini kerana pihak itu dibimbangi perlu akur kepada cara pemerintah mengendalikan dasar dan menyebarkan pengaruh oleh parti atau gabungan politik yang menjadi kerajaan, tindakan bekerjasama sebagai satu pasukan.

“Dengan ini, golongan profesional ikut terpalit dengan urus tadbir negara yang tidak dapat lari daripada kemahuan politik kerajaan yang memerintah, untuk tujuan kelangsungannya yang terus.

“Oleh itu, reputasi profesional mereka yang baik sebelum menjadi menteri, akhirnya menjadi ‘buruk’ kerana terpaksa terkait dengan hala tuju politik parti atau gabungan politik yang menjadi kerajaan.

“Ini tidak dapat dielakkan kerana mereka adalah ‘lantikan politik’ oleh ketua kerajaan yang memerintah, justeru ada keperluan mengikuti, malah mematuhi kemahuan parti atau gabungan politik yang menerajui negara,” katanya.


Ratusan pengikut Hamas berdemonstrasi kutuk Israel di London

LONDON, 20 Jamadilakhir 1443H, Ahad – Ratusan pengikut kumpulan Pergerakan Perjuangan Islam Palestin (Hamas) di United Kingdom (UK) menyatakan solidariti terhadap penduduk yang berdepan tindakan pengusiran di kejiranan Sheikh Jarrah, Baitulmaqdis.

Kumpulan berkenaan yang terdiri daripada beberapa pertubuhan antaranya Forum Palestin di Britain (PFB), Sahabat of al-Aqsa (FOA), Persatuan Muslim di Britain (MAB), CND, Kempen Solidari Palestin, Gabungan Hentikan Perang dan beberapa lagi berkumpul di luar kedutaan Israel, di sini sebagai tanda protes terhadap tindakan kejam rejim Zionis sejak petang Jumaat.

Demonstrasi berkenaan dilakukan sejurus selepas negara haram Israel melakukan tindakan pengusiran paksa dan pencerobohan rumah keluarga Salhia di kejiranan Sheikh Jarrah, lewat malam, pada 18 Januari lalu.

Ratusan yang berhimpun sebagai tanda protes dan setiap wakil-wakil pengikut bergilir-gilir memberi ucapan mengutuk perbuatan rejim Zionis.

Wakil dari Gabungan Hentikan Perang, Shabbir Lakka ketika berucap berkata, pengusiran paksa di kawasan kejiranan tersebut adalah tindakan pembersihan etnik.

Beliau menjelaskan, tindakan pembersihan etnik berkenaan telah bermula sejak zaman British lagi dan diteruskan sehingga hari ini kerana kerajaan Amerika Syarikat (AS) ‘merestui’ serta menganggap tindakan tersebut tidak menyalahi undang-undang.

Sementara itu, seorang pegawai dari Kesatuan Pendidikan Kebangsaan (NEU), Louise Regan menerusi kenyataan memaklumkan, pengusiran paksa adalah tindakan yang menyedihkan apabila mangsa ditangkap dan rumah mereka diceroboh.

Beliau dalam masa sama memberi jaminan akan terus menekan AS dan meminta Israel menghentikan tindakan zalim mereka.

Manakala, Pengerusi Kempen Solidariti Palestin (PSC), Kamel Hawwash berkongsi kesedihan apabila ahli keluarga terdekat yang turut menjadi mangsa pengusiran di kawasan kejiran berkenaan.

“Seorang daripada mangsa yang menjadi pembersihan etnik tersebut adalah sepupu saya, malah anak lelaki kepada sepupu saya kini ditahan dan dimasukkan ke penjara tanpa dibicara,” katanya.

Beliau turut menyifatkan tindakan rejim Zionis sebagai perbuatan zalim yang mengerikan dan tidak berperikemanusiaan.

Biarpun dalam cuaca sejuk namun ia tidak menghalang pengikut kumpulan tersebut membuat demontrasi sebagai tanda mengutuk perbuatan berkenaan.

Malah penunjuk perasaan menyatakan sokongan kepada penduduk Sheikh Jarrah dengan jelas dan secara tegas memberi kecaman mereka terhadap perobohan serta keterlibatan AS sejak dari dahulu dan kini. – Agensi


5 kapal dagang diusir kerana berlabuh tanpa kebenaran

JOHOR BAHRU, 13 Rabiulakhir 1442H, Ahad – Agensi Penguatkuasaan Maritim Malaysia (APMM) Johor telah mengusir lima buah kapal dagang berasal dari pelbagai negara, kerana bersauh tanpa kebenaran di perairan Tompok Utara, berhampiran Kota Tinggi, semalam.

Pengarah Maritim Negeri Johor, Laksamana Pertama Maritim, Nurul Hizam Zakaria berkata, kesemua kapal yang berdaftar di Dominica, Indonesia, Palau, Panama serta Liberia itu, diusir menerusi satu operasi.

“Sebuah kapal ronda APMM telah ditugaskan untuk mengusir kapal-kapal dagang terbabit, yang disahkan oleh Jabatan Laut Malaysia (JLM) tidak mempunyai kebenaran bersauh daripada Pengarah Jabatan Laut Malaysia,” katanya menerusi kenyataan hari ini.

Beliau berkata, perairan Tompok Utara menjadi kawasan tumpuan bagi kapal-kapal dagang untuk bersauh, semenjak Perintah Kawalan Pergerakan (PKP) dilaksanakan Mac lalu, berikutan kebanyakan negara mengambil langkah sekatan pergerakan keluar masuk di pelabuhan utama.

Katanya, keadaan tersebut menyebabkan kapal-kapal dagang mengambil kesempatan untuk bersauh di sekitar perairan Malaysia, tanpa kebenaran.

Menurut Nurul Hizam, sepanjang bulan ini, pihaknya sudah mengusir 23 kapal dagang di perairan Tompok Utara, manakala menahan kira-kira 17 kapal dagang di perairan Johor Timur, sepanjang tahun ini.

“Diingatkan bahawa perairan Permatang Timur (Eastern Bank), Beting Ramunia (Ramunia Shoal) dan Tompok Utara (North Patch) masih berada dalam Zon Maritim Malaysia dan bukannya perairan antarabangsa, walaupun jaraknya melebihi 12 batu nautika dari daratan terdekat.

Justeru, sebarang aktiviti di perairan tersebut, perlu mendapat kelulusan pihak berkuasa Malaysia bagi mengelakkan sebarang tindakan undang-undang diambil,” katanya.

Nurul Hizam berkata orang ramai yang mempunyai sebarang aduan jenayah maritim di perairan Johor, boleh menghubungi talian hotline 24 jam Pusat Operasi Maritim Negeri Johor di 07-2199404. – Bernama


Mesyuarat Khas Kabinet pagi esok

KUALA LUMPUR, 6 Muharram 1443H, Ahad – Mesyuarat Khas Kabinet dijangka akan diadakan esok bagi membincangkan kedudukan pentadbiran Perikatan Nasional (PN).

Menteri Perusahaan Perladangan dan Komoditi, Datuk Mohd. Khairuddin Aman Razali yang mengesahkan perkara itu bagaimanapun enggan mendedahkan perincian lanjut mengenai mesyuarat berkenaan yang dijadualkan bermula jam 10 pagi.

Ahli Parlimen Kuala Nerus itu berkata, pihaknya akan meneliti hasil Mesyuarat Khas Kabinet itu sebelum menetapkan sebarang keputusan lanjut.

Sementara itu, bercakap mengenai pendirian PAS ketika ini, beliau berkata, parti Islam itu masih bersama untuk mendukung kerajaan PN.

“Mesyuarat Jawatankuasa PAS Pusat bersama Majlis Syura Ulama dan Ahli Parlimen, semalam, menegaskan dasar semasa parti iaitu mempertahankan PN dan memperkukuh Muafakat Nasional (MN),” katanya.

Khairuddin juga berkata, parti itu sentiasa menjadi pihak pendamai antara UMNO dan BERSATU.

“PAS kekal menjadi jambatan antara dua parti besar Melayu… PAS dan UMNO serta menjadi jambatan kepada Parti Pribumi Bersatu Malaysia (BERSATU).

“Demi kebaikan negara dan politik bagi jangka panjang, parti besar Melayu mesti bersama sebab ia tonggak kepada kerajaan, disusuli parti lain yang mempunyai kepelbagaian kaum,” katanya.


MCA pula tunjuk ‘hero’ mahu bantu penceroboh haram Musang King

BANGI, 29 Zulkaedah 1442H, Sabtu – Isu penceroboh haram durian Musang King di Raub, Pahang bukan hanya mendapat mendapat perhatian dan sokongan DAP, bahkan juga daripada parti berasaskan kaum, MCA.

Parti yang menjadi sebahagian daripada Kerajaan Pusat itu mendakwa akan membantu kumpulan pekebun haram yang kononnya terjejas dengan tindakan kerajaan negeri Pahang menjalankan operasi memusnahkan pokok durian di Hutan Simpan Batu Talam.

Setiausaha Agung MCA, Datuk Chong Sin Woon berkata, pihaknya akan berbincang dengan kerajaan negeri untuk membantu menyelesaikan masalah itu secara damai.

“Mereka (pekebun) memberitahu saya mengenai kebimbangan dan permintaan mereka. Seterusnya, kita akan berhubung dengan ibu pejabat parti dan berusaha untuk menyampaikan suara pekebun kepada kerajaan negeri.

“Sebagai permulaan, kami meminta kerajaan negeri untuk mengadakan perbincangan langsung dengan pekebun secepat mungkin,” katanya seperti dilapor akhbar The Star.

Sin Woon mendakwa, MCA prihatin terhadap isu berkenaan, dan percaya jalan terbaik adalah dengan mengadakan rundingan antara kedua-dua pihak.

“Sejak awal, kita percaya bahawa sebarang saluran perbincangan tidak boleh diabaikan.

“Untuk menyelesaikan sebarang konflik dan masalah, kami yakin cara terbaik adalah kembali ke meja rundingan. Bersikap konfrontasi hanya akan memburukkan keadaan,” katanya.

Oleh kerana isu pencerobohan telah lama berlaku, beliau berkata, kerajaan negeri dan pekebun haram patut duduk bersama serta berbincang, khususnya setelah kejadian 18 individu direman baru-baru ini.

“Kita berharap akan ada penyelesaian yang damai di mana kedua-dua pihak tidak perlu bertelagah.

“Yang penting kita duduk dan menyelesaikan perkara ini dengan tenang kerana semua pihak mempunyai pandangan masing-masing,” katanya.

Terdahulu, seramai 18 penceroboh haram kebun durian Musang King ditahan kerana disyaki menceroboh Hutan Simpan Kekal (HSK) Batu Talam di Raub.

Mereka ditahan selepas melakukan beberapa provokasi terhadap kakitangan Jabatan Perhutanan Negeri Pahang (JPNP) ketika operasi memusnahkan pokok durian Musang King di Hutan Simpan Kekal (HSK) Batu Talam, Raub.


Sultan Ibrahim zahir penghargaan kepada ‘frontliners’ cekal perangi COVID-19

ISKANDAR PUTERI, 3 Muharram 1443H, Khamis – Sultan Johor Sultan Ibrahim Sultan Iskandar hari ini menzahirkan penghargaan kepada semua petugas barisan hadapan kerana cekal berkhidmat dalam memerangi COVID-19.

Bertitah pada perasmian pembukaan penggal persidangan keempat Dewan Undangan Negeri (DUN) Johor ke-14, baginda juga menzahirkan ucapan terima kasih kepada Perdana Menteri, Tan Sri Muhyiddin Yassin dan Kerajaan Pusat kerana telah memberikan lebih banyak bekalan vaksin kepada negeri Johor.

“Penghargaan juga saya ucapkan kepada semua pihak yang telah menghulurkan bantuan, sama ada bantuan makanan, kewangan dan sebagainya, bagi membantu rakyat yang terjejas.

“Marilah kita berdoa ke hadrat Allah SWT, semoga wabak ini segera hilang agar seluruh rakyat dapat menikmati kehidupan yang sempurna, sentosa dan bahagia,” titah baginda di Dewan Undangan Negeri, Bangunan Sultan Ismail, Kota Iskandar, di sini hari ini.

Terdahulu, Sultan Ibrahim bertitah persidangan dewan penggal ini adalah tahun kedua kesemua ahli dewan berhimpun dalam keadaan yang diselubungi ancaman wabak virus COVID-19 dengan Johor masih mencatatkan bilangan kes dan kematian harian yang sangat tinggi dan lebih teruk berbanding tahun lepas.

“Keadaan ini amat membimbangkan saya. Tambahan pula telah ada varian COVID-19 baharu yang lebih mudah berjangkit dan cepat merebak sehingga meragut nyawa pesakit.

“Oleh itu, semua rakyat dinasihatkan agar lebih berhati-hati, kurangkan pergerakan keluar rumah dan sentiasa mengamalkan langkah pencegahan yang disyorkan oleh kerajaan,” titah baginda.

Sultan Johor juga mengingatkan agar persidangan dewan kali ini dibuat dengan berhati-hati dengan memastikan semua yang hadir mengikut prosedur operasi standard yang ditetapkan dan penilaian risiko kesihatan hendaklah dibuat setiap hari.

“Jika ada ancaman risiko yang tinggi, saya minta tuan speaker tangguhkan sidang dewan ini,” titah baginda.

Selain isu pengurusan COVID-19 dibahaskan pada sidang dewan, Sultan Ibrahim juga mahu kerajaan negeri membuat dasar baharu yang mesra pelabur dengan insentif menarik dalam usaha membangunkan semula ekonomi Johor selain mewujudkan lebih banyak peluang pekerjaan.

Sultan Ibrahim juga berharap agar kerajaan pusat memberikan perhatian dan membantu pembangunan negeri Johor dengan lebih banyak lagi, terutama dalam bidang kesihatan dan infrastruktur jalan raya.

Persidangan DUN ditangguhkan kepada 22 Ogos bagi penilaian risiko COVID-19. – Bernama


Najib dijatuhi hukuman penjara 12 tahun, denda RM210 juta

KUALA LUMPUR, 7 Zulhijjah 1441H, Selasa – Mahkamah Tinggi di sini hari ini menjatuhkan hukuman penjara berjumlah 72 tahun dan denda RM210 juta terhadap bekas Perdana Menteri Datuk Seri Najib Tun Razak selepas mendapati beliau bersalah atas tujuh pertuduhan pecah amanah jenayah (CBT), pengubahan wang haram dan menyalahgunakan kedudukan melibatkan RM42 juta dana SRC International Sdn Bhd.

Bagaimanapun, Najib hanya perlu menjalani hukuman penjara selama 12 tahun setelah Hakim Mahkamah Tinggi Mohd Nazlan Mohd Ghazali memerintahkan hukuman penjara itu dilaksanakan serentak.

Ahli Parlimen Pekan itu dijatuhi hukuman penjara 10 tahun bagi setiap tiga pertuduhan kes CBT dan setiap kes pengubahan wang haram manakala 12 tahun penjara serta denda RM210 juta, atau penjara lima tahun dalam kes menyalahguna kedudukan. – Bernama


Gesa tekanan antarabangsa paksa Israel buka lintasan Gaza

GAZA, 17 Zulkaedah 1442H, Isnin – Ketua Jawatankuasa Antarabangsa Menyokong Palestin, Dr Essam Yousef menggesa tekanan daripada antarabangsa terhadap pengganas Israel untuk membuka lintasan Gaza bagi mengelakkan berlaku bencana kemanusiaan di wilayah itu.

Dalam satu kenyataan, Dr Essam berkata, penutupan berterusan rejim Israel ke atas lintasan Gaza berisiko melumpuhkan aktiviti ekonomi kerana ia dianggap arteri penting untuk aliran bahan-bahan mentah.

Katanya, melumpuhkan ekonomi Gaza menyebabkan ribuan pekerja hilang punca pendapatan, apatah lagi wilayah itu kini menderita dengan kadar pengangguran tertinggi di dunia.

Keadaan itu akan menyebabkan krisis kemanusiaan dengan situasi yang tidak boleh diramalkan terhadap struktur sosial di wilayah berkenaan, kata Dr Essam.

Memetik kesatuan pekerja, beliau berkata, terdapat 2,000 kilang di Gaza termasuk 500 yang ditutup akibat pengepungan dan serangan rejim.

“Hasilnya, 21,000 pekerja kilang telah tersenarai sebagai penganggur. Sejumlah 100,000 pekerjaan hilang kerana penutupan pintu lintasan sempadan.

“Bagi sektor pertanian, petani mengalami kerugian juta dolar kerana tidak dapat mengeksport hasilnya,” katanya.

Justeru, Dr Essam meminta semua pemerintah, organisasi antarabangsa dan Pertubuhan Bangsa-Bangsa Bersatu (PBB) untuk menamatkan dasar Israel, yang memaksa rakyat Palestin melepaskan hak-hak asasi manusia mereka. – Agensi


Talian telefon, internet di Gaza terputus sejak semalam

GAZA, 3 Jamadilawal 1445H, Jumaat – Kumpulan Telekomunikasi Palestin mengesahkan perkhidmatan telefon dan internet di Semenanjung Gaza telah terputus sepenuhnya semalam.

Kumpulan itu dalam kenyataan berkata, operasi perkhidmatan telekomunikasi di Gaza tidak lagi boleh berfungsi berikutan kehabisan bekalan bahan api.

“Dukacita kami mengumumkan semua perkhidmatan telekomunikasi di Semenanjung Gaza tidak lagi berfungsi kerana semua sumber tenaga yang mengekalkan rangkaian telah habis dan bahan api tidak dibenarkan masuk,” katanya.

Dalam satu kenyataan berasingan, syarikat telekomunikasi lain yang beroperasi di Semenanjung Gaza, Ooredoo Palestine turut memaklumkan perkara sama.

“Dukacita kami mengumumkan kepada pelanggan dan komuniti kami mengenai penggantungan perkhidmatan di selatan dan beberapa kawasan utara Semenanjung Gaza kerana kehabisan bahan api,” katanya.

Awal bulan ini, Menteri Komunikasi dan Teknologi Maklumat Palestin, Yitzhak Sidr merayu kepada Mesir untuk mengaktifkan perkhidmatan perayauan dan mengendalikan stesen telekomunikasi berhampiran sempadan Gaza.- Agensi


Biadab! DAPSY letak karektor Cina di papan tanda bahasa Melayu

BANGI, 1 Muharram 1442H, Khamis – Parti rasis, DAP sekali lagi mencetuskan kontroversi apabila bertindak biadab meletakkan karektor tulisan Cina di papan tanda yang nama jalannya sudah tertera dalam bahasa Melayu.

Ketua Penerangan ANGKASA, Aysraf Badhrulhisham percaya, tindakan itu dilakukan kerana masih ramai lagi kaum Cina yang tidak boleh memahami bahasa kebangsaan walaupun sudah lebih setengah abad Malaysia merdeka.

“Inilah barah yang merosakkan perpaduan negara apabila mereka tidak mahu berasimilasi dengan penduduk tempatan.

“Ini bukan negara China, rakyat sepatutnya faham bahasa kebangsaan yang telah dipasang,” dakwanya dalam satu kenyataan, hari ini.

Hari ini tular gambar beberapa orang pemuda dipercayai dari DAPSY meletakkan karektor tulisan Cina di papan tanda jalan di Sarawak.

Menerusi satu hantaran di Facebook DAP Sarawak, ia melibatkan papan tanda di tiga batang jalan utama iaitu di Jalan Main Bazaar, Wayang Street dan Jalan Greenhill.

Mengulas mengenai perkara sama, Asyraf berkata, DAP beberapa bulan lalu pernah bangun membantah kewujudan papan tanda dengan tulisan Jawi yang dikuatkuasakan di Pahang.

Tindakan itu, dakwa beliau seperti mencabar arahan dari Majlis Raja-Raja yang mahu melihat tulisan Jawi disuburkan semula.

“Selang beberapa minggu kemudian, mereka menaikkan papan tanda tulisan Cina pula di Pulau Pinang sebagai reaksi balas terhadap tindakan kerajaan Pahang.

“Bersempena dengan hari kemerdekaan ini, semua rakyat Malaysia wajib menghormati identiti negara ini. Orang Cina wajib berasimilasi dengan penduduk tempat untuk terus mewujudkan penyatuan nasional yang lebih utuh demi kestabilan negara yang kita cintai ini,” gesanya.


Perak mula kaji pilihan raya kerajaan tempatan

IPOH, 9 Jamadilawal 1444H, Ahad – Pengerusi Jawatankuasa (Exco) Perumahan dan Kerajaan Tempatan Perak, Sandrea Ng Shy Ching berhasrat mengkaji semula pelaksanaan pilihan raya kerajaan tempatan di negeri itu.

Sandrea berkata, pada masa ini beliau masih di tahap permulaan dengan langkah awal ke arah itu adalah mengadakan mesyuarat Jawatankuasa Kerajaan Tempatan Negeri pada bulan ini bagi mula mengkaji.

“Jadi kami akan mula mengkaji. Cuma saya rasa tidak adil apabila tiba-tiba ada pihak timbulkan kekeliruan kepada rakyat (mengenai pilihan raya kerajaan tempatan).

“Dalam jangka masa panjang sebenarnya, adalah baik untuk kita mula kaji semula, adakah sesuai, mampu dan bagaimana ‘road map’ untuk kita laksanakan balik (proses) undi ketiga dalam tangan rakyat ini (pilihan raya kerajaan tempatan),” katanya seperti dipetik Berita Harian, hari ini.

Dalam pada itu, beliau memaklumkan, usaha mengembalikan pelaksanaan pilihan raya kerajaan tempatan di Perak, memerlukan kajian lanjut.

Ahli Dewan Undangan Negeri (ADUN) Teja itu menegaskan, usaha mengembalikan pilihan raya itu tidak disenaraikan dalam manifesto Pakatan Harapan (PH) atau dalam kerjasama kerajaan campuran dengan Barisan Nasional (BN).

“Pastinya, di bawah portfolio saya, akan mengkaji semula sama ada dari segi perundangan, praktikaliti, implikasi kewangan dan setakat mana kesediaan kita untuk melaksanakan semula pilihan raya ini kerana saya rasa dalam jangka masa panjang ini (pilihan raya kerajaan tempatan) sesuatu yang patut kita laksanakan.

“Cuma saya tak boleh komen berkenaan jangka masa dan berapa lama lah (proses). Cuma saya memang ada hasrat untuk semak balik dan untuk kita sekurang-kurangnya ada pelan untuk kita semak,” katanya.

Beliau berkata demikian mengulas laporan portal berita dalam talian yang mendakwa pelaksanaan semula pilihan raya kerajaan tempatan yang dilapor diperjuangkan DAP yang juga komponen PH sejak sekian lama.

Pautan asal;


PRN: Hanya 9 kerusi belum muktamad

JOHOR BAHRU, 29 Zulkaedah 1444H, Ahad – Rundingan agihan kerusi antara Pakatan Harapan (PH) dan Barisan Nasional (BN) bagi enam Pilihan Raya Negeri (PRN) akan datang hampir selesai dan hanya sembilan kawasan Dewan Undangan Negeri (DUN) belum dimuktamad.

Setiausaha Agung UMNO, Datuk Dr Asyraf Wajdi Dusuki berkata, perbincangan mengenai pembahagian kerusi telahpun selesai di peringkat Jawatankuasa Perundingan BN-PH.

Beliau berkata, perkembangan terkini itu sekali gus menepis dakwaan segelintir pihak kononnya Kerajaan Perpaduan tidak stabil dan sebagainya.

“Kini kita masuk di peringkat akhir iaitu untuk dimuktamad di peringkat presiden-presiden. Daripada 245 kerusi DUN yang akan dipertanding, kita hanya ada isu sembilan (kerusi DUN) yang masih bertindih.

“Maknanya, kalau kita tengok dari segi peratusan, 99.7 peratus soal kerusi ini telah selesai dan boleh dikatakan (rundingan) berjalan dalam (suasana) cukup harmoni sekali,” katanya kepada pemberita selepas tinjauan mesra di Karnival Institusi Pendidikan MARA Negeri Johor di Plaza Larkin hari ini.

Asyraf Wajdi, yang juga Ketua Sekretariat Kerajaan Perpaduan berkata, justeru baki sembilan kerusi DUN yang masih bertindih akan dimuktamad oleh kepimpinan tertinggi parti terbabit.

“(Berhubung) kerusi-kerusi yang bertindih ini, kita serahkan kepada kepimpinan tertinggi iaitu presiden-presiden parti untuk diperinci dan secara umumnya, itulah (perkembangan) sekarang,” katanya.

Ketika ditanya lokasi kerusi terbabit, beliau berkata ia melibatkan kesemua enam negeri yang bakal  mengadakan PRN.

Katanya rundingan di peringkat presiden dijangka dimuktamad sebelum proses penamaan calon.

Asyraf Wajdi berkata demikian ketika ditanya mengenai perkembangan terkini rundingan kerusi BN dan PH menjelang PRN di Kedah, Pulau Pinang, Negeri Sembilan, Selangor, Kelantan serta Terengganu. – Bernama


Bekalan ayam Johor pulih 2 minggu lagi

BATU PAHAT, 3 Zulkaedah 1443H, Jumaat – Kerajaan negeri menjangkakan bekalan ayam di Johor pulih dalam tempoh dua minggu lagi selepas kekurangan bekalan baru-baru ini berikutan permintaan tinggi ketika musim perayaan Aidilfitri.

Pengerusi Jawatankuasa Pelaburan, Perdagangan dan Hal Ehwal Pengguna Negeri Johor, Lee Ting Han berkata, masalah kekurangan bekalan ayam dijangka selesai susulan pendekatan kerajaan untuk melaksanakan sekatan eksport ayam segar ke luar negara berkuat kuasa 1 Jun lepas.

“Masalah bekalan ayam di negeri ini akan kembali kepada paras normal selepas musim perayaan ini dan ia selaras dengan usaha kerajaan,” katanya kepada pemberita di sini hari ini.

Beliau berkata demikian selepas mengadakan lawatan di Ladang Telur Teo Seng Capital, di Yong Peng, dekat sini yang turut dihadiri oleh Pengerusi Jawatankuasa Kesihatan dan Perpaduan, Ling Tian

Menurut Lee, semenjak skim kawalan harga maksimum ayam dikuatkuasakan pada Februari lepas di negeri itu, sebanyak RM101,300 kompaun telah dikeluarkan membabitkan 42 kes.

Dalam perkembangan lain, Lee berkata, orang ramai tidak perlu panik dengan bekalan telur di negeri ini kerana ia sentiasa mencukupi malah bekalan telur turut dikeluarkan melebihi permintaan.

“Saya dimaklumkan ladang telur di Yong Peng ini mampu mengeluarkan sehingga empat juta biji telur sehari dengan pelbagai gred, sedangkan permintaan pasaran telur dari ladang berkenaan hayalah sekitar tiga juta biji sahaja untuk sehari,” katanya. – Bernama


Sebahagian orang Melayu seolah-olah tidak minat martabat bahasa kebangsaan

BANGI, 9 Ramadan 1443H, Isnin – Hasrat Perdana Menteri, Datuk Seri Ismail Sabri Yaakob untuk memartabatkan bahasa Melayu di peringkat antarabangsa mungkin sukar dilaksanakan jika tidak mendapat sokongan padu daripada rakyat.

Pemerhati politik, Prof Dr Mohd Ridhuan Tee Abdullah berkata, hanya sebahagian yang bersama Perdana Menteri dalam usaha memperkasakan bahasa Melayu, sebaliknya bukan Melayu langsung tidak mengendahkannya.

“Dalam kata lain, kita masih berbelah bahagi dalam soal pembinaan negara bangsa. Sedangkan negara lain semua bersatu hati.

“Kita terus berpolitik. Kerana takut sokongan politik beralih, lebih-lebih menjelang pilihan raya. Agenda negara sebesar ini dibiarkan begitu saja.

“Lebih malang lagi, sebahagian orang Melayu sendiri tidak menunjukkan minat langsung,” katanya menulis di ruangan kolumnis Ismaweb.net, hari ini.

Berikutan itu, Prof Ridhuan Tee tertanya-tanya sama ada hasrat Perdana Menteri untuk menjadikan bahasa Melayu sebagai bahasa rasmi kedua ASEAN mampu dicapai.

“Persoalannya, bolehkah tercapai hasrat PM untuk mengantarabangsakan BM, sehingga ke ASEAN (juga dunia) sedangkan dalam negara sendiri kita telah gagal?

“Adakah BM digunakan sepenuh dalam negara? Ini persoalan terlalu sukar dijawab?” soalnya.

Pada masa sama, Prof Ridhuan Tee meluahkan rasa hairan mengapa kerajaan tidak bertegas sejak dahulu dalam memartabatkan bahasa Melayu sedangkan ia bahasa negara.

Bahkan, beliau membandingkan dengan negara jiran iaitu Indonesia dan juga negara lain dalam cara mereka memperkasakan bahasa negara.

“Beza antara langit dengan bumi. Ketegasan tanpa kompromi. Lain dengan kita.

“Di Indonesia, semua rakyat, tanpa berkecuali, fasih berbahasa Indonesia. Kita pula bagaimana? Masih lagi dengan ‘lu tatak…lu tatak…bulung bulung telebang di angkase’.

“Jangan pergi jauh, tonton sahaja program realiti Indonesia, yang disertai berbilang kaum dan agama seperti X Factor. Peserta dari berbilang kaum amat fasih berbicara dan menyanyi dalam bahasa Indonesia. Tidak ada seorang pun yang pelat,” katanya.

Pautan terdahulu;


Pengusaha tadika swasta berdaftar bakal terima geran RM5,000

BANGI, 15 Zulkaedah 1441H, Isnin – Kementerian Kewangan (MOF) bersetuju meluluskan pemberian geran secara one-off sehingga RM5,000 melalui Pelan Jana Semula Ekonomi (PENJANA) kepada pengusaha tadika swasta.

Kementerian Pendidikan (KPM) dalam satu kenyataan berkata, geran itu sebagai inisiatif meringankan beban pengusaha tadika dalam membuka semula operasi bagi mengisi keperluan pendidikan prasekolah di negara ini, yang bermula sejak 1 Julai lalu.

Katanya, menerusi inisiatif itu, pengusaha tadika swasta yang berdaftar dengan KPM akan menerima geran secara one-off sebanyak RM5,000.

“Di samping itu, pengusaha tadika yang tidak berdaftar dengan KPM akan menerima geran one-off sebanyak RM3,000 sekiranya pendaftaran tadikan mereka dibuat sebelum 31 Oktober 2020.

“KPM yakin geran yang disediakan oleh kerajaan akan dapat membantu pengusaha tadika swasta meneruskan agenda pendidikan prasekolah serta menggalakkan tadika swasta yang belum berdaftar untuk berdaftar dengan KPM sebelum 31 Oktober 2020,” katanya.

Kerajaan memperkenalkan PENJANA yang bertemakan ‘Bersama Menjana Ekonomi’ sebagai langkah segera untuk membangun dan merancakkan semula ekonomi negara untuk jangka pendek dan merangkumi 40 inisiatif berjumlah RM35 bilion.


Zionis musnah lebih 100,000 pokok zaitun Palestin sejak 2010

RAMALLAH, 5 Jamadilawal 1442H, Ahad – Bukan hanya menyasarkan rumah, rejim pengganas Israel turut memusnahkan lebih 100,000 pokok zaitun milik Palestin di Tebing Barat sejak tahun 2010.

Menurut Jabatan Dokumentasi Kerosakan Pertanian Palestin, kira-kira 101,988 pokok zaitun telah dicabut, dibakar dan diracun oleh rejim itu sejak 10 tahun lalu.

Pengarah jabatan, Nazeh Fkhaida berkata, kemusnahan terhadap tanaman itu menyebabkan kerugian sebanyak AS$47 juta kepada petani Palestin.

“Serangan penjajah Israel meningkat dalam beberapa minggu kebelakangan ini ekoran gesaan pemimpin Yahudi ultra-radikal kepada penyokong mereka untuk mencabut pokok zaitun milik rakyat Palestin,” katanya.

Fkhaida berkata, lebih daripada 8,400 pokok zaitun milik Palestin musnah dalam serangan Israel setakat tahun ini.

“2020 adalah tahun paling sukar bagi petani Palestin.

“Serangan rejim turut disasarkan terhadap petani dan sukarelawan NGO Palestin,” katanya.

Pada Sabtu, beberapa petani Palestin dipukul penjajah Yahudi di kampung Masafer Yatta di selatan Tebing Barat.

Saksi berkata, sekumpulan penjajah Israel menyerang petani dan penternak Palestin di kawasan itu.

Difahamkan, penjajah Yahudi di bawah perlindungan tentera Israel melarang petani Palestin menanam pokok zaitun di tanah mereka berhampiran Sekolah Tinggi Jalud, kerana mendakwa kononnya tanah itu di bawah kawalan rejim.-  Agensi


Beri kebebasan kepada pramugari MAB berpakaian tutup aurat

BANGI, 13 Jamadilawal 1443H, Sabtu – Wanita Islam yang berkerja sebagai pramugari di syarikat penerbangan nasional, Malaysia Airlines Bhd (MAB) harus diberikan kebebasan untuk berpakaian sopan dan menutup aurat.

Setiausaha Agung Barisan Jemaah Islamiah Se-Malaysia (BERJASA), Ir Ts Lukman Al Hakim berkata, para penumpang MAB juga harus diberikan keselesaan mata dan ketenangan hati dengan dilayan oleh pramugari yang berpakaian sopan serta menutup aurat.

“Pakaian mencolok mata pramugari MAB selama ini terbukti tidak meningkatkan prestasi perkhidmatan dan keuntungan syarikat pun! Kini adalah masa untuk berubah,” katanya dalam satu kenyataan.

Katanya, imej serta kualiti perkhidmatan perlu diubah untuk kembali dekat kepada perintah Allah SWT bagi mendapatkan kejayaan dunia dan akhirat.

“Mana tahu ia asbab Allah SWT membantu MAB kembali disegani sebagai gergasi penerbangan di Asia,” katanya.

Terdahulu, Ahli Parlimen Kuala Krai, Abdul Latiff Abdul Rahman dilaporkan mempersoal pendirian kerajaan mengenai pakaian seragam pramugari Malaysia yang tidak menutup aurat, termasuk hak pramugari Islam yang diwajibkan memakai pakaian seragam yang tidak ‘tutup aurat’.

Bagaimanapun, dua bekas menteri mengecam kenyataan Ahli Parlimen PAS berkenaan yang membangkitkan isu itu dengan mengatakan parti Islam tersebut sudah ketandusan idea.


Gaza diserang lagi! Jet pejuang Israel lancar peluru berpandu

GAZA, 7 Zulkaedah 1442H, Jumaat – Jet pejuang negara haram Israel melancarkan beberapa serangan udara di Semenanjung Gaza untuk kali kedua sejak gencatan senjata mengakhiri perang 11 hari bulan lalu.

Sumber-sumber Palestin di lapangan berkata, peluru berpandu rejim Zionis pada Khamis menyerang beberapa lokasi milik kumpulan bersenjata di barat laut Bandar Gaza dan utara Beit Lahia di wilayah yang terkepung.

Sebuah bangunan pentadbiran awam di sebelah timur Jabaliya di utara juga menjadi sasaran, selain sebuah ladang pertanian di sebelah timur bandar Khan Younis.

Meskipun begitu, tidak ada kemalangan jiwa dilaporkan.

Berikutan serangan udara tersebut, jurucakap Pergerakan Perjuangan Islam Palestin (Hamas), Fawzi Barhoum berkata, pengeboman pendudukan adalah pertunjukan demonstrasi oleh kerajaan pengganas Israel yang baharu.

Beliau berkata demikian merujuk kepada pentadbiran yang disetujui pada Ahad oleh Parlimen Israel, dengan nasionalis sayap kanan Naftali Bennett mengangkat sumpah sebagai Perdana Menteri.

“Rintangan itu akan diperhatikan bagi membela rakyat, orang kami dan kawasan suci,” katanya dalam satu kenyataan.

TV Al Aqsa milik Hamas melaporkan dron Israel jatuh di barat Bandar Gaza.

Media Israel melaporkan bahawa tentera menyerang sasaran Hamas di Semenanjung Gaza sebagai tindak balas terhadap pelancaran belon api oleh aktivis di wilayah itu.

Dalam satu kenyataan, tentera berkata, mereka akan terus memusnahkan kemampuan dan struktur ketenteraan Hamas serta menjadikannya bertanggungjawab ke atas apa yang berlaku di Semenanjung Gaza.

Rabu lalu, rejim Zionis turut melakukan serangan udara yang menyasarkan fasiliti Hamas.

Sekurang-kurangnya 257 rakyat Palestin, termasuk 66 kanak-kanak, terbunuh dalam pengeboman 11 hari di Semenanjung Gaza bulan lalu.

Di pihak Israel, 13 penduduk termasuk dua kanak-kanak terbunuh oleh roket yang ditembak dari Gaza. – Agensi


Tentera, polis mula operasi tutup kebun Musang King?

RAUB, 21 Jamadilawal 1442H, Selasa – Beberapa orang anggota tentera dilaporkan memasuki kawasan Bukit Benom di Sungai Klau iaitu kawasan yang diceroboh bagi penanaman durian Musang King, hari ini.

Bilangan sebenar anggota tentera yang tiba di kawasan tersebut tidak dapat dipastikan, namun menurut Sin Chew Daily jumlahnya lebih kurang 10 orang.

Sin Chew Daily turut melaporkan, anggota tentera telah dihantar oleh Jabatan Hutan menaiki tiga buah kenderaan bagi melakukan perbincangan dengan para pekebun berkaitan operasi penutupan kebun.

Melalui satu rakaman video, seorang anggota polis dengan menggunakan pembesar suara menafikan bahawa mereka melakukan sekatan, sebaliknya hanya membuat rondaan.

Pada masa sama, anggota polis berkenaan mengarahkan para pekebun untuk segera meninggalkan kawasan berkenaan, selain memberi amaran tindakan penguatkuasaan akan dijalankan.

Berang dengan perkara itu, sebahagian pekebun berteriak kepada anggota polis terbabit sambil mempersoalkan sama ada mereka mahu membantu Royal Pahang Durian atau rakyat.

Dalam kejadian sama, Pengerusi Save Musang King Alliance (SAMKA), Wilson Chang mempersoal tindakan pihak polis selepas nombor pendaftaran kenderaan yang membawa mereka ke dalam kebun ditutup dengan pita pelekat hitam.

Bagaimanapun, pihak polis enggan memberi sebarang penjelasan berhubung perkara tersebut.

Terdahulu, Hakim Datuk Zainal Azman Ab Aziz menolak permohonan kumpulan pekebun haram bagi semakan kehakiman terhadap notis arahan pengosongan tanah dikeluarkan kerajaan negeri.

Menurut Zainal Azam notis pengosongan yang dikeluarkan pentadbir tanah bukanlah satu keputusan atau tindakan yang boleh disemak di mahkamah.

Hakim tersebut juga berkata, sebagai pihak yang menceroboh, pekebun terbabit tidak mempunyai locus standi atau hak di sisi undang-undang untuk memfailkan permohonan semakan kehakiman.

Pekebun terbabit memfailkan permohonan bagi mendapatkan kebenaran menyemak notis pengosongan tanah yang ditanam pokok durian Musang King di sekitar Raub termasuk di Sungai Ruan, Sungai Chalit dan Sungai Klau yang dianggarkan seluas 2,167 hektar.


Peranan ahli bidang bantu agenda vaksin COVID-19

BANGI, 28 Syaaban 1442H, Sabtu – Peranan ahli bidang dan agensi berkaitan adalah perlu bagi membantu agenda vaksin COVID-19 supaya kebanyakan rakyat terlindung, kata Dr Haliza Abd Rahman.

Profesor Madya di Jabatan Kesihatan Persekitaran dan Pekerjaan, Fakulti Perubatan dan Sains Kesihatan, Universiti Putra Malaysia (UPM) itu berkata, hal itu memandangkan vaksin COVID-19 masih baru dicuba, menyebabkan wujudnya persoalan serta keraguan berkaitan.

Justeru, Dr Haliza berkata, kerajaan juga perlu melipatgandakan usaha memberi penerangan kepada rakyat melalui medium media cetak atau media elektronik serta stesen penyiaran yang ada.

“Setakat ini, kerajaan berjaya menangani krisis COVID-19 dengan baik, tetapi masih banyak perlu dilakukan dan ditambah baik.

“Dengan kerjasama penuh rakyat, hal itu harus dilakukan dan ia boleh dilakukan.

“Libat urus pertubuhan bukan kerajaan (NGO) juga digalakkan kerana ia perlu membabitkan pelbagai wakil daripada seluruh lapisan masyarakat. Usaha ini perlu dilakukan secara tersusun,” katanya menulis di Berita Harian hari ini.

Mengulas lanjut, Dr Haliza berkata, Pertubuhan Kesihatan Sedunia (WHO) menyenaraikan keraguan terhadap vaksin antara 10 ancaman kesihatan sejagat.

Kesan daripada itu, katanya, gerakan kumpulan antivaksin kini lebih teratur, menyebabkan ganggu gugat sistem kesihatan.

Katanya, ini terutamanya melalui penyebaran maklumat tanpa asas dan mengelirukan orang ramai menerusi media sosial, sedangkan isu penyakit itu sangat mudah berjangkit dan berupaya menyebabkan kematian.

Maka, beliau berkata, semua pihak perlu bersyukur vaksin COVID-19 disediakan secara percuma kerana kerajaan sangat mengambil berat kesihatan rakyat.

“Sebagai rakyat Malaysia yang bertanggungjawab, kita perlu yakin dengan kemudahan disediakan kerajaan dan mesti segera mendaftar.

“Penting juga menggalakkan ahli keluarga, saudara-mara dan rakan taulan yakin untuk mendaftar dan seterusnya menerima suntikan vaksin ini.

Pada masa sama, Dr Haliza berkata, realiti harus diterima di mana suntikan vaksin atau imunisasi yang ditetapkan mengambil kira faktor tindak balas pesakit kepada penyakit berkenaan, termasuk daya imunisasi pesakit, kemampuan menerima ubatan dan keadaan kesihatan penerima.

“Walaupun ada segelintir pejuang kemanusiaan merujuk kes penyakit yang berlaku selepas mendapat suntikan vaksin, ia sebenarnya terpencil.

“Ia juga mungkin disebabkan penyakit sedia ada pada pesakit dan bukan disebabkan suntikan vaksin,” jelasnya.


PAS takkan henti gesa parti Melayu bersama bina semula negara

BANGI, 19 Zulkaedah 1443H, Ahad – PAS menolak idea ‘khemah besar’ sebaliknya memfokuskan agenda Penyatuan Ummah bagi menghadapi Pilihan Raya Umum ke-15 (PRU15).

Naib Presidennya, Datuk Mohd Amar Abdullah berkata, PAS berdiri teguh dengan prinsip kerjasama politik yang menguatkan umat Islam, selain berdiri dalam satu perikatan dengan parti bukan Islam yang tidak ekstrem dan menjulang prinsip Perlembagaan Persekutuan.

“PAS tidak akan berhenti menyeru seluruh parti Melayu Islam baik UMNO dan Bersatu untuk bersama-sama dalam membina semula negara dan memperkukuhkan umat Islam,” katanya dalam kenyataan hari ini.

Mengulas lanjut, Mohd Amar berkata, PAS menyedari situasi semasa umat Islam yang semakin dihimpit dengan pelbagai cabaran dari segenap aspek sejak kebelakangan ini.

Justeru, katanya, PAS dengan segenap kemampuan yang ada menggerakkan usaha memperkenalkan Budaya Politik Matang dan Sejahtera (BPMS) sebagai salah satu usaha menterjemahkan solusi politik Islam dalam mendepani cabaran ini.

“Terkini, PAS akan meneruskan agenda ini menerusi seruan penyatuan ummah rentas ideologi dan parti politik.

“Rakyat negara ini pasti tidak lupa dengan sejarah hitam 22 bulan negara di bawah pentadbiran Pakatan Harapan (PH) yang menzahirkan realiti golongan yang cuba menggugat status quo negara serta prinsip asas tunjang negara,” katanya.

Beliau menegaskan bahawa prinsip PAS sebagaimana termaktub dalam Perlembagaannya juga jelas bahawa Islam yang paling utama.

Oleh itu, beliau berkata, bagi menghadapi PH ketika 2018 hingga 2019 lalu, PAS menggerakkan usaha muafakat ummah dengan parti Melayu seperti UMNO dan pertubuhan bukan kerajaan (NGO) sebagai ikhtiar menguatkan akar politik Melayu Islam yang semakin goyah.

“Namun, pada masa sama PAS menggerakkan usaha undi percaya kepada Perdana Menteri ketujuh di saat kedudukan beliau diganggu gugat.

“Semua ini tidak lain dan tidak bukan demi Islam dan prinsip kestabilan kerajaan yang dipegang PAS,” katanya.


Ops TBC: 24,708 kenderaan disaman dalam tempoh 6 hari

KOTA BHARU, 29 Jamadilakhir 1443H, Selasa – Jabatan Pengangkutan Jalan (JPJ) telah mengeluarkan saman terhadap 24,708 kenderaan yang melakukan pelbagai kesalahan sepanjang penguatkuasaan Ops Tahun Baru Cina (Ops TBC) 2022 dalam tempoh enam hari, sejak 25 Jan lepas.

Ketua Pengarah JPJ Datuk Zailani Hashim berkata saman dikeluarkan menerusi pemeriksaan ke atas 67,265 kenderaan dengan kekuatan anggota lebih 2,200 pegawai dan anggota yang melakukan aktiviti penguatkuasaan di seluruh negara.

Katanya, menerusi Ops TBC itu, pihaknya turut mendapat kerjasama dari Jabatan Siasatan dan Penguatkuasaan Trafik (JSPT) Polis Diraja Malaysia, Agensi Antidadah Kebangsaan (AADK), Jabatan Imigresen (JIM), pihak konsesi lebuh raya (Plus Sdn Bhd) dan sebagainya.

“Metodologi penguatkuasaan dibuat menerusi rondaan, pemeriksaan bas di terminal dan depoh, penyamaran sebagai penumpang bas, rakaman video kesalahan melalui Dash Cam Enforcement Action Camera (EAC), mesin penimbang mudah alih, Smart Enforcement Device (SmED) dan aset lain berkaitan,” katanya.

Beliau berkata demikian pada sidang akhbar selepas operasi penguatkuasaan sempena musim perayaan Tahun Baharu Cina 2022 JPJ Kelantan di Terminal Bas Lembah Sireh, di sini malam tadi.

“Antara kesalahan yang dilakukan pemandu ialah tiada lesen memandu dan lesen memandu tamat tempoh, tidak memakai tali pinggang keledar, gagal mematuhi lampu isyarat, lebih muatan, menggunakan telefon bimbit ketika memandu dan sebagainya,” katanya.

Mengulas lanjut, Zailani berkata pihaknya turut memberi fokus kepada pemeriksaan bas di depoh dan terminal awam dengan sasaran untuk pengurangan kenderaan yang tidak mencapai tahap ‘layak dipandu di jalan’ dan pemandu pertama serta kedua bebas pengaruh dadah untuk pemanduan selamat.

Katanya, setakat dalam Ops TBC 2022 juga, empat pemandu bas dikesan gagal pemeriksaan saringan ujian air kencing kerana disyaki terlibat dengan pengaruh dadah.

“Saya tegaskan mereka (pemandu bas) harus bebas daripada sebarang bentuk pengaruh dadah. Malah, atas dasar itu juga, pihak AADK akan melakukan saringan terhadap pemandu sebelum dapat memulakan pemanduan untuk mengelak kejadian yang tidak diingini,” katanya.

Beliau berkata, semua pengguna jalan raya dinasihatkan agar sentiasa mematuhi segala peraturan dan undang-undang jalan raya dan mengambil langkah kawalan kendiri bagi mengurangkan risiko kemalangan.

“Jika mengikut trend, ketika musim perayaan sebelum ini hampir setiap hari tidak kurang 200 kes kemalangan berlaku sama ada membabitkan kenderaan awam, persendirian mahupun motosikal walaupun ketika Perintah Kawalan Pergerakan (PKP),” katanya menambah di Kelantan terdapat 10 lokasi panas kerap berlaku kemalangan. – Bernama


Anwar seolah tak rai kebebasan demokrasi label ahli UMNO sokong PN pengkhianat

BANGI, 29 Zulhijjah 1444H, Selasa – Tindakan Datuk Seri Anwar Ibrahim melabel ahli dan bekas ahli UMNO sebagai pengkhianat sekiranya mengundi Perikatan Nasional (PN) pada Pilihan Raya Negeri (PRN), memperlihatkan Perdana Menteri itu tidak meraikan kebebasan demokrasi.

Ketua Penerangan BERJASA, Mohd Hamdan Mohd Shariff berkata, kenyataan yang seolah memperkotak-katikkan pemilihan rakyat terhadap sesebuah parti itu menunjukkan beliau semakin hilang arah, dan jauh daripada semangat retorik ‘Kerajaan Madani’ yang dilaungkan sebelum ini.

Bukan sekadar itu, kerajaan hari ini di bawah pimpinannya juga seolah-olah tidak boleh menerima kritikan dan bersifat ‘denial syndrome’ terutama dalam isu berkait kos sara hidup, nilai ringgit, keselamatan negara serta pendidikan disuarakan rakyat.

“Hal ini dapat dilihat melalui contoh apabila kita mengkritik kerajaan atau mempertikaikan beberapa tindakan kerajaan, ingin dipersoalkan sikap pendukung-pendukung kerajaan yang menggelupur dan terlalu bersikap defensif.

“Pengkritik pula terus dihentam secara agresif dan dicop sebagai penyokong parti pembangkang iaitu di pihak PN,” katanya.

Menurut Mohd Hamdan, hak untuk mengkritik adalah hak umum selagi ia tidak dilakukan secara melampau dan melanggar batas kehormatan.

“Adakah mereka lupa bahawa semua figura-figura dalam kerajaan sekarang adalah juara kritik sejak dahulu dengan tindakan mereka melakukan pelbagai demontrasi sehingga menyebabkan huru-hara dalam negara.

“Malahan, kerajaan di bawah pimpinannya juga mengeluarkan ugutan kepada sesiapa yang menyentuh isu – agama, raja dan kaum (3R) – sedangkan mereka dahulunya juga menyentuh isu ini sebagai bahan politik murahan,” katanya.

Beliau menegaskan, banyak kenyataan perkauman dan kurang ajar khususnya daripada DAP dan pendukung mereka yang masih tidak dikenakan sebarang tindakan tegas serta permohonan maaf sehingga kini.

“Dengan poster J-KOM mewakili kerajaan Madani yang seolah-olah dibuat oleh budak sekolah yang naif, tidak menjawab dan menyelesaikan isu pokok.

“Sebagai seorang pembayar cukai berpuluh ribu setahun, rasanya saya berhak mengkritik tindakan-tindakan kerajaan yang bersifat wayang dan populis,” katanya.


UMNO sedia terima semua usul termasuk tak pertanding jawatan presiden

KUALA LUMPUR, 17 Jamadilawal 1444H, Isnin – UMNO sedia menerima sebarang usul yang akan dicadangkan pada Perhimpunan Agung 2022 asalkan dapat memperkukuh parti dan kepimpinan, kata Presidennya, Datuk Seri Ahmad Zahid Hamidi.

Beliau berkata, semua aspek akan dipertimbangkan, termasuk pandangan Ketua UMNO Bahagian Sungai Besar Datuk Seri Jamal Md Yunos, yang mencadangkan supaya jawatan presiden dan timbalan presiden tidak dipertandingkan pada pemilihan parti akan datang.

Itu pandangan peribadi Jamal dan kita akan terima mana-mana usul yang boleh mengukuhkan UMNO.

“Apa yang lebih penting ialah kita harus merapatkan barisan dalam kalangan ahli dan pucuk pimpinan selepas kita dilanda teruk dalam Pilihan Raya Umum Ke-15,” katanya.

Zahid berkata demikian selepas menghadiri majlis makan malam ulang tahun ke-10 Persatuan Usahawan Wanita Cina Malaysia malam tadi.

Dalam satu kenyataan semalam, Jamal telah mencadangkan supaya jawatan Presiden dan Timbalan UMNO tidak dicabar kerana parti itu masih rapuh dan tidak stabil.

Jamal berkata, beliau bercadang untuk membangkitkan usul itu semasa perhimpunan agung bulan depan.


Pemilik restoran pro-Palestin di Kanada dituduh wujud anti-Semitisme

TORONTO, 11 Rejab 1442H, Selasa – Sebuah restoran di Kanada dihadapkan ke mahkamah dan berdepan ancaman ‘ditarik lesen’ kerana menyiarkan ciapan pro-Palestin dan anti-Zionis di laman Twitter.

Dalam wawancara eksklusif dengan Press TV, pemilik restoran Foodbenders di Toronto berkata, kerajaan Kanada menuduh dia mewujudkan anti-Semitisme dalam ciapan anti-Israelnya itu dan mengancam akan membawanya ke mahkamah.

Walhal, katanya, kerajaan sebelum ini mengaku sebagai pembela hak asasi manusia dan kebebasan di seluruh dunia.

“Negara-negara di Barat sekarang, ada gerakan politik untuk menyamakan anti-Zionisme dengan anti-Semitisme dan saya terperangkap dalam situari itu.

“Banyak orang menganggap Zionisme sebagai Yahudi, atas alasan itu saya difitnah secara agresif sebagai anti-Semitisme, sehingga banyak banyak masalah lain timbul,” kata pemilik restoran, Kimberley Hawkins, semalam.

Beliau mendakwa, tindakan kerajaan Kanada terhadapnya sebagai ‘langkah politik’ untuk menjadikan perkataan atau definisi anti-Semitisme itu dapat mencegah orang ramai daripada bercakap secara kritis mengenai Zionis atau Zionisme.

Hawkins menjelaskan, serangan terhadap syarikat makanan kecilnya bermula pada tahun 2019 kerana terdapat papan tanda mengenai pembunuhan di Semenanjung Gaza yang terkepung.

Dia berkata, keadaan bertambah buruk ketika ‘Liga Pertahanan Yahudi dan individu yang bersekutu muncul di restorannya untuk melakukan vandalisme yang cukup jahat.’

Hawkins kemudian mengatakan terdapat empat kes undang-undang dikenakan terhadapnya, semuanya berdasarkan pada media sosial mengenai Zionisme.

“Tanda pagar yang paling banyak dibicarakan adalah #Zionistsnotwelcome yang didakwa merujuk pada aneksasi yang sedang berlaku di Palestin,” katanya. – Agensi


Perlis akan teliti undang-undang sebelum tutup kedai judi

KANGAR, 9 Jamadilakhir 1444H, Isnin – Perlis akan meneliti sudut undang-undang sebelum mengambil langkah menutup kedai perjudian 4D di negeri ini.

Ini berikutan negeri jiran Kedah yang mengumumkan bahawa ia tidak lagi memperbaharui lesen kedai permainan 4D mulai 1 Januari.

Menteri Besar Perlis, Mohd Shukri Ramli juga berkata, setakat ini Perlis masih belum membincangkan sebarang langkah ke arah mengharamkan kedai perjudian 4D di negeri itu.

“Bagaimanapun, insya-Allah kita akan meneliti terlebih dahulu perundangan termasuk tempoh lesen kedai judi sebelum sebarang tindakan diambil.

“Lagipun di Perlis, kami tidak mempunyai banyak kedai judi, kerana saya difahamkan hanya terdapat kira-kira tiga kedai seperti itu di kawasan Kangar dan Kuala Perlis,” katanya seperti dilapor NST.

Sementara itu, dalam perkembangan berasingan, beliau berkata, tiada kedai menjual minuman beralkohol akan dibenarkan beroperasi di negeri ini.

“Jika kita lihat, setakat ini tiada kedai arak beroperasi di negeri ini kecuali kedai ubat tradisional yang didapati menjual arak untuk perubatan (tujuan) dan tidak mengapa.

“Kedai serbaneka 24 jam di negeri ini juga tidak dibenarkan menjual minuman beralkohol.

“Selain itu, kita memang memantau operasi kedai makanan yang menjual arak secara terbuka kerana tidak mahu mereka yang meminum arak (minuman) mengganggu ketenteraman dan keselamatan orang lain terutama ketika memandu,” katanya.

Pautan berkaitan:


Kerajaan Johor bantu 176 rumah terjejas akibat ribut di Kampung Melayu Majidee

JOHOR BAHRU, 13 Syawal 1444H, Khamis – Sebanyak 176 rumah di Kampung Melayu Majidee di sini yang terjejas akibat ribut semalam, akan menerima sumbangan bantuan daripada kerajaan negeri berdasarkan jumlah kerugian yang dihadapi penduduk terlibat.

Pegawai Daerah Johor Bahru, Muzaldin Mohamed berkata, sumbangan bantuan itu akan disalurkan kepada mangsa selewat-lewatnya Isnin ini, selepas penilaian kerosakan selesai dilakukan oleh pelbagai agensi termasuk Jabatan Kerja Raya (JKR) dan pihak berkuasa tempatan (PBT).

“Menteri Besar Datuk Onn Hafiz Ghazi meminta kerja-kerja pembaikan disegerakan, untuk itu, satu sesi ‘Townhall’ akan diadakan untuk menerangkan kepada kesemua mangsa.

“Penilaian terhadap kediaman yang rosak akan diselesaikan hari ini sekali gus melihat apa keperluan setiap kediaman kerana kerosakan yang dialami mungkin berbeza,” katanya kepada pemberita selepas lawatan Menteri Besar ke kediaman mangsa yang terjejas di sini hari ini.

Turut hadir Ahli Dewan Undangan Negeri Larkin yang juga Pengerusi Jawatankuasa Belia, Sukan, Pembangunan Usahawan, Koperasi dan Sumber Manusia negeri Mohd Hairi Mad Shah.

Muzaldin berkata, pelbagai agensi terlibat dalam menyalurkan bantuan kepada mangsa ribut di Kampung Melayu Majidee termasuk Yayasan Majlis Bandaraya Johor Bahru; Jabatan Kebajikan Masyarakat dan Pejabat Menteri Besar.

Sementara itu, Mohd Hairi berkata, pihaknya mengucapkan penghargaan kepada pelbagai agensi kerajaan yang bertindak pantas dalam membantu mangsa-mangsa yang terjejas.

Dalam pada itu, seorang mangsa ribut, Liza Wati A. Gani, 36, berkata dia amat mengharapkan bantuan dan sumbangan daripada kerajaan untuk membantu membaik pulih rumah pusaka keluarganya yang sudah berusia lebih 40 tahun.

“Ribut semalam mengakibatkan semua bumbung rumah terbang kecuali bilik air. Untuk membaik pulih pasti memakan kos sehingga ribuan ringgit. Saya dan kakak tinggal di rumah ini, kami tidak banyak wang, memang hanya berharap pada bantuan kerajaan,” kata suri rumah itu.

Kejadian ribut yang berlaku sekitar pukul 2.48 petang semalam itu, turut menyebabkan tiga kereta rosak akibat dihempap pokok tumbang. – Bernama


Paris catat lebih 10,000 jangkitan sehari

PARIS, 25 Muharram 1442H, Ahad – Perancis merekodkan jumlah kes harian tertinggi COVID-19, dengan lebih 10,000 jangkitan baharu dilaporkan semalam.

Menurut Agensi Kesihatan Awam Perancis, jumlah kes baharu meningkat kepada 10,561 semalam, berbanding 9,406 kes baharu pada Jumaat.

Seramai 17 orang dilaporkan meninggal dunia dalam tempoh 24 jam, menjadikan jumlah kematian sebanyak 30,910.

Pada masa sama, seramai 417 pesakit baharu ditahan ke unit rawatan rapai (ICU) sejak minggu lalu.

Sementara itu, Perdana Menteri Perancis, Jean Castex memberi amaran bahawa peningkatan penularan wabak di negara itu yang turut mengakibatkan jumlah pesakit menerima rawatan meningkat sangat membimbangkan.

Bagaimanapun, Castex tidak mengumumkan sama ada melakukan sekatan baharu atau memendekkan masa kuarantin daripada 14 hari kepada tujuh hari bagi mereka yang dijangkiti wabak itu.

“Kita harus berjaya hidup dengan virus ini, tanpa kembali menguatkuasakan perintah berkurung kepada orang ramai,” katanya dalam satu kenyataan di televisyen dari kediaman rasminya di Paris.

Castex sendiri melakukan pengasingan selepas dua kali saringan negatif terhadap COVID-19.- Agensi


Kes COVID-19 global lepasi 30 juta

BEIJING, 30 Muharram 1442H, Jumaat – Kes COVID-19 global melepasi 30 juta pada Khamis, menurut Pusat Sains dan Kejuruteraan Sistem (CSSE) di Johns Hopkins University, seperti yang dilaporkan oleh agensi berita Xinhua.

Jumlah kes global mencapai 30,003,378, dengan 942,989 kematian di seluruh dunia setakat jam 6.22 petang waktu tempatan (2222 GMT) New York, seperti yang ditunjukkan data CSSE.

Di Brazil, angka kematian COVID-19 menghampiri 135,000 setelah lebih 829 pesakit meninggal dunia akibat pandemik itu dalam 24 jam terakhir, meningkatkan jumlah kematian kepada 134,935, kata Kementerian Kesihatan.

Dalam tempoh sama, ujian mengesan 36,303 kes jangkitan baharu, menjadikan jumlah keseluruhan kes sejak permulaan pandemik di sini kepada 4,455,386.

Costa Rica pula mencatatkan sejumlah 60,818 kes COVID-19 yang disahkan setelah Kementerian Kesihatan melaporkan 1,302 kes baharu dalam 24 jam terakhir.

Sementara itu, 17 kematian dicatatkan, menjadikan jumlah kematian nasional ialah 666, kata kementerian itu.

Di Tunisia, pemerintah meletakkan semua 24 wilayah negara itu sebagai zon merah, tahap keparahan tertinggi dari segi penyebaran COVID-19, lapor Tunis Afrique Presse (TAP).

Pengumuman itu dibuat apabila lebih daripada 10 jangkitan COVID-19 per 100,000 penduduk telah dicatat di 24 wilayah, kata Pusat Pemantauan Nasional Wabak dan Penyakit Baharu. – Bernama


Kes SRC: Pasukan pembelaan Najib mohon kemuka rayuan pada Isnin

KUALA LUMPUR, 7 Zulhijjah 1441H, Selasa – Sejurus selepas Datuk Seri Najib Tun Razak didapati bersalah terhadap kesemua tujuh pertuduhan membabitkan RM42 juta dana SRC International Sdn Bhd, pasukan pembelaannya memohon agar rayuan bagi hukuman yang ringan didengar pada Isnin ini.

Peguam utama Najib, Tan Sri Muhammad Shafee Abdullah mengemukakan permohonan itu kepada Hakim Mahkamah Tinggi Mohd Nazlan Mohd Ghazali, kerana beliau akan memanggil seorang atau dua saksi untuk menyokong rayuan berkenaan.

“Ini bukan sesuatu yang baharu untuk menyokong faktor peringanan hukuman. Tidak akan ada prejudis terhadap pihak pendakwaan bagi mahkamah menangguhkan rayuan pada Isnin. Anak guam saya tidak akan ke mana-mana kerana pergerakan negara ini masih disekat kerana pandemik COVID-19, ” katanya.

Bagaimanapun, Timbalan Pendakwa Raya ad-hoc Datuk V. Sithambaram membantah permohonan itu atas alasan rayuan itu perlu diteruskan memandangkan penghakiman telah diumumkan.

“Yang Arif telah mendapati tertuduh bersalah, biasanya penangguhan selepas sabitan tetapi penangguhan di sini selepas keputusan. Dalam hal ini, jelas prejudis di pihak pendakwaan dan ia situasi yang janggal,” tegas Sithambaram. – Bernama


Rakyat mahu kerajaan laksana semula moratorium automatik

BANGI, 12 Jamadilakhir 1442H, Isnin – Terkesan dengan pelaksanaan semula Perintah Kawalan Pergerakan (PKP), rakyat meminta kerajaan melaksanakan semula moratorium bayaran balik pinjaman secara automatik seperti dilakukan pada Mac tahun lalu.

Tinjauan Ismaweb.net mendapati rata-rata netizen merayu moratorium dilanjutkan sekurang-kurangnya sehingga PKP ditamatkan.

Pengguna media sosial dikenali sebagai Murugan Muru menggesa moratorium dilaksanakan sebelum aktiviti ekonomi ditutup sepenuhnya.

Langkah itu jelasnya supaya rakyat tidak bimbang dengan tekanan hutang yang perlu dibayar.

Sementara A-Rie berkata, lanjutan moratorium secara automatik amat diharapkan oleh seluruh rakyat kerana bukan semua sektor ekonomi dibuka.

“Contohnya peniaga-peniaga yang hanya mengharapkan pendapatan dari pasar. Dan selama PKP ini semua pasar tamu ditutup.

“Pihak bank pula kenakan berbagai syarat untuk pemohon memohon lanjutan moratorium. Dan kenderaan di bawah usia kurang dari tiga tahun tidak diberi lanjutan moratorium oleh pihak bank begitu juga dengan penjadualan semula. Itu yang saya dengar rungutan dari beberapa rakan-rakan saya,” dakwanya.

Nizam Fauzi yang mendakwa bekerja sebagai pegawai bank bersetuju sekiranya moratorium dilanjutkan.

“Moratorium ini bagusnya menggalakkan perbelanjaan dalam negara. Kitaran membeli dan menjual. Saya sebagai pegawai bank pun setuju untuk moratorium ini. Ada kebaikan,” dakwanya.

“Lanjutan moraturium tak perlu enam bulan. Tiga bulan atau sehingga PKP ini selesai pun dah cukup memadai bagi kami semua.

“Dan kami pun tiada tekanan sangat seperti PKP 1.0 dulu. Walau ada tapi hanya segelintir sahaja,” demikian pula kata Shahrul Mohd.

Pada Mac tahun lalu, Perdana Menteri, Tan Sri Muhyiddin Yassin mengumumkan langkah moratorium meliputi penangguhan pembayaran balik pinjaman, penstrukturan semula baki kad kredit dan pinjaman korporat.

Tindakan itu secara keseluruhannya memberi kelegaan kepada seluruh rakyat, kerana rata-rata terkesan dengan wabak COVID-19 – yang kini sudah genap setahun melanda negara.


Tiada kerjasama dengan PAS, UMNO Terengganu gerak solo PRU15

KUALA TERNGGANU, 12 Rabiulakhir 1443H, Rabu – UMNO Terengganu tidak akan bekerjasama dengan PAS, sebaliknya sedia bergerak sendirian pada Pilihan Raya Umum Ke-15 (PRU15)

Pengerusinya, Datuk Seri Ahmad Said menegaskan pihaknya tidak akan berganjak dengan pendirian itu.

Bekas Menteri Besar Terengganu itu mendakwa, tidak berlaku sebarang kerjasama antara UMNO dan PAS menerusi gabungan Muafakat Nasional (MN) di negeri tersebut.

Beliau turut mendakwa PAS tidak berlaku adil kepada wakil BN ketika agihan peruntukan COVID-19.

“UMNO menolak bekerjasama dengan PAS dan tidak akan berganjak dengan pendirian apatah lagi kerajaan negeri di bawah pimpinan PAS juga tidak berlaku adil kepada wakil rakyat Barisan Nasional (BN) ketika pengagihan peruntukan bantuan COVID.

“Saya kata PAS tak akan bersama UMNO (dan) dia akan pergi (bersama) PPBM (Parti Pribumi Bersatu Malaysia),” katanya seperti dilapor media tempatan.

Ahmad turut mendakwa PAS akan berkerjasama dengan BERSATU berikutan parti itu tidak memiliki jentera yang kukuh.

“Saya tahu baca politik PAS sebab PPBM tak ada jentera (jadi) dia akan gunakan, sebab itu PAS akan gunakan PPBM (dengan) tawarkan jentera dia dan sebagai balasan, dia (BERSATU) tanggunglah kos-kos untuk pilihan raya dan sebagainya,” katanya.

Ahmad yang juga Ahli Dewan Undangan Negeri (Adun) Kijal memaklumkan, UMNO bersedia untuk bertanding di semua lapan kerusi Parlimen dan 32 kerusi Dun pada PRU15.


BERJASA bantah tukar Jalan Temiang kepada nama pengasas DAP

BANGI, 25 Rejab 1444H, Khamis – Parti BERJASA membantah keputusan Mesyuarat EXCO Negeri Sembilan yang memutuskan pertukaran nama Jalan Temiang kepada Jalan Dr. Chen Man Hin bersempena nama mendiang Chen Man Hin, yang juga pengasas DAP.

Ketua Penerangannya, Mohd Hamdan Mohd Sharif berkata, pertukaran nama jalan kepada nama mendiang tidak signifikan dengan semangat Malaysia Madani yang dicanangkan Perdana Menteri.

“Ini tindakan populis untuk menormalisasikan dan mempromosi ideologi DAP yang memperjuangkan ideologi sekular di Malaysia.

“BERJASA berpendapat lebih ramai tokoh politik setempat yang membangunkan Negeri Sembilan lebih layak untuk diabadikan sebagai nama jalan.

“Malah nama pejuang-pejuang terdahulu juga sangat ramai yang lebih layak diingati dan dijadikan contoh ikutan,” katanya dalam kenyataan, hari ini.

Justeru, BERJASA menyeru Kerajaan Negeri Sembilan menilai semula keputusan ini dan

mengambil kira pendapat dan sensitiviti masyarakat setempat sebelum perlaksanaan keputusan ini.

Semalam, kerajaan Negeri Sembilan dilaporkan bersetuju menukar nama dua jalan utama di bandar ini kepada nama dua tokoh, masing-masing dalam hal ehwal agama dan politik, iaitu Allahyarham Datuk Sheik Mohd Murtadza Ahmad dan mendiang Dr Chen Man Hin.

Menteri Besar, Datuk Seri Aminuddin Harun, berkata, Jalan Sikamat ditukar menjadi Jalan Datuk Sheikh Mohd Murtadza Ahmad, iaitu bekas Mufti NegeriE Sembilan manakala Jalan Temiang ditukar menjadi Jalan Dr Chen Man Hin, pengasas yang kemudian pengerusi dan penasihat seumur hidup DAP ketika hayatnya.

“Mendiang Dr Chen Man Hin adalah tokoh politik terkenal, manakala Allahyarham Sheikh Mohd Murtadza adalah bekas Mufti Negeri Sembilan. Mesyuarat EXCO bersetuju menukar nama kedua-dua jalan itu kepada nama tokoh berkenaan,” katanya.


Basikal lajak: Kerani wanita dibebas dengan jaminan sementara rayuan didengar

PUTRAJAYA, 16 Ramadan 1443H, Isnin – Seorang kerani wanita yang ditahan di penjara atas kesalahan memandu secara melulu sehingga menyebabkan kematian lapan remaja berbasikal lajak, hari ini dibebaskan dengan ikat jamin RM10,000 serta seorang penjamin, sementara rayuannya didengar di Mahkamah Rayuan.

Panel tiga hakim Mahkamah Rayuan yang diketuai Datuk P. Ravinthran bersama-sama Datuk Lee Heng Cheong dan Datuk Mohd Nazlan Mohd Ghazali membenarkan permohonan Sam Ke Ting, 27, untuk menangguhkan pelaksanaan hukuman penjara enam tahun dan denda RM6,000 yang dijatuhkan Mahkamah Tinggi.

Mahkamah hari ini juga membenarkan permohonan Sam yang memakai baju kurung biru itu untuk merayu terhadap keputusan Mahkamah Tinggi Johor Bahru pada 13 April lepas.

Hakim Mahkamah Tinggi Datuk Abu Bakar Katar yang menjatuhkan hukuman itu ke atas Sam turut memerintahkan wanita itu dipenjara enam bulan jika gagal membayar denda serta hilang kelayakan lesen memandu selama tiga tahun sebaik menjalani tempoh pemenjaraan.

Mahkamah itu memutuskan demikian selepas membenarkan rayuan pendakwaan bagi mengetepikan keputusan Mahkamah Majistret pada 10 Okt tahun lepas, yang melepaskan dan membebaskan wanita itu daripada pertuduhan berkenaan.

Panel tiga hakim itu membenarkan permohonan Sam yang hadir ke mahkamah dengan tangan bergari, selepas Timbalan Pendakwa Raya Manoj Kurup tidak membantah permohonan berkenaan.

Manoj berkata pihaknya tidak membantah permohonan kerana kes itu berkepentingan awam selain mengakui pemohon (Sam) tidak akan melarikan diri.

Ravinthran kemudiannya membenarkan permohonan kebenaran untuk merayu, dan rayuan untuk menangguhkan pelaksanaan hukuman.

“Kami telah berbincang dan pemohon (Sam) dibebaskan dengan jaminan RM10,000 dengan seorang penjamin,” kata Ravinthran dalam keputusan sebulat suara itu.

Mahkamah juga membenarkan permohonan peguam Muhammad Faizal Mokhtar yang mewakili Sam untuk meminda notis rayuan dengan memasukkan persoalan undang-undang dalam notis berkenaan.

Muhammad Faizal berkata permohonan itu dibuat berikutan beliau mengalami kesukaran untuk mendapatkan nota prosiding Mahkamah Tinggi berhubung kes itu kerana kesuntukan masa.

“Permohonan untuk kebenaran merayu difailkan pada Khamis (14 April) bersama dua afidavit sokongan. Disebabkan Johor cuti pada Jumaat, saya mengalami kesukaran berhubung dengan mahkamah. Oleh sebab itu, saya tidak sempat untuk mendapatkan nota prosiding daripada mahkamah,” katanya.

Menurut peguam itu terdapat enam persoalan undang-undang yang perlu dijawab termasuk sama ada keterangan tidak bersumpah oleh Sam boleh diterima sebagai penjelasan kepada pembelaannya dan sama ada wujud beban atas wanita itu bagi membuktikan tanggungjawab untuk memandu dengan lebih berhati-hati berbanding kumpulan basikal yang menghalang laluan utama.

Muhammad Faizal dalam hujahan penangguhan pelaksanaan hukuman dan rayuan berhubung jaminan berkata berdasarkan rekod mahkamah, anak guamnya hadir pada setiap kali perbicaraan dan tidak mempunyai risiko untuk melarikan diri.

“Pemohon (Sam) yang bekerja sebagai kerani sebelum ini diikat jamin RM10,000 dengan seorang penjamin oleh mahkamah.” katanya.

Di awal prosiding, panel tiga hakim itu membenarkan permohonan Majlis Peguam yang diwakili peguam Ravinder Singh Dhaliwal untuk menjadi amicus curiae (sahabat mahkamah), namun menolak dua lagi permohonan sama oleh MCA dan Pertubuhan Alumni Rumpun Fakulti Undang-Undang Universiti Malaya (PARFUM).

Sam yang ketika kejadian berusia 22 tahun, didakwa melakukan kesalahan itu di Jalan Lingkaran Dalam, Johor Bahru, Johor pada 3.20 pagi 18 Feb 2017.

Lapan remaja yang maut dalam kejadian itu terdiri daripada Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.

Ketika ditemui pemberita selepas prosiding, Muhammad Faizal berkata anak guamnya berpesan supaya orang ramai tidak berdebat berhubung kes berkenaan dengan menimbulkan isu perkauman.

“Anak guam saya seorang yang patuh kepada kedaulatan undang-undang dan akur dengan keputusan mahkamah,” kata peguam itu.

Menurut Muhammad Faizal, anak guamnya dijaga dengan baik sepanjang berada di dalam penjara selain turut berterima kasih kepada keluarga, rakan dan persatuan yang menyokong dan prihatin terhadapnya.

Sementara itu Muhammad Faizal berkata anak guamnya turut meluahkan rasa kecewa apabila ada pihak menyalahkan sistem kehakiman selepas Mahkamah Majistret Johor Bahru sebelum ini melepas dan membebaskannya daripada tuduhan berkenaan.

“Apabila menang, ada pihak mendakwa sistem kehakiman telah rosak,” kata peguam itu yang turut memaklumkan kes itu membabitkan isu sejagat dan bukannya isu perkauman.

Tambah Muhammad Faizal, kes itu membabitkan nilai nyawa manusia, namun selagi tidak dibuktikan bersalah, anak guamnya tidak boleh dipenjarakan.

“Tertuduh (Sam) sendiri faham ia membabitkan nilai nyawa manusia dan dalam keterangannya di mahkamah sebelum ini, berkali-kali dia katakan dia sangat bersimpati terhadap kehilangan ahli keluarga terlibat,” kata peguam itu yang turut memaklumkan anak guamnya bersyukur dengan keputusan hari ini kerana sekiranya tidak mendapat kebenaran merayu dan diikat jamin, dia masih akan berada di penjara. – Bernama


VIDEO | Askar Israel tindih leher warga Palestin guna lutut

TEBING BARAT, 14 Muharram 1442H, Rabu – Sebuah rakaman video yang memaparkan kebiadaban pengganas Israel di Tebing Barat yang dijajah menjadi tular – menunjukkan askar rejim itu secara kejam menindih leher seorang lelaki Palestin berusia 65 tahun ketika tunjuk perasaan diadakan berhampiran bandar Tulkarm, semalam.

Video itu menunjukkan askar Israel menolak dan mengheret lelaki warga emas, Khairi Hannoun ke tanah, sebelum menahan menggunakan lutut serta mengikat tangannya dalam keadaan terbaring.

Puluhan penunjuk perasaan juga cedera dalam pertempuran di Tulkarm pada hari Selasa, dengan pasukan Israel menembakkan gas pemedih mata dan peluru hidup untuk menghalau para penunjuk perasaan.

Tunjuk perasaan itu bertentangan dengan rancangan rejim Israel untuk membina penempatan haram baru di sejumlah kampung Palestin berhampiran bandar Tebing Barat utara.

Gabenor Tulkarm, Issam Abu Bakr, yang turut serta dalam tunjuk perasaan itu, mengatakan demonstrasi akan berlanjutan sehingga projek tersebut yang merupakan ancaman kepada Tulkarm, dihentikan.

Kira-kira 600,000 orang Israel tinggal di lebih daripada 230 penempatan haram yang dibina sejak penjajahan 1967 di wilayah Palestin di Tebing Barat dan Baitulmaqdis Timur.

Israel tetap meneruskan mengambil alih tanah Palestin untuk pengembangan penempatan haramnya.

Rancangan itu ditolak oleh semua rakyat Palestin. Tindakan itu juga telah mencetuskan gelombang demonstrasi di seluruh dunia. – Agensi


KPM tambah baik pengurusan ujian akhir murid Tingkatan 1 hingga 3

KUALA LUMPUR, 11 Muharam 1444H, Selasa – Kementerian Pendidikan Malaysia (KPM) memperkukuh Pentaksiran Bilik Darjah (PBD) bagi murid Tingkatan 1 hingga Tingkatan 3 mulai tahun ini dengan menambah baik pengurusan ujian akhir sesi akademik.

Menteri Pendidikan, Datuk Dr Mohd Radzi Md Jidin berkata, penambahbaikan itu dilakukan melalui penyediaan soalan yang setara standardnya.

Beliau berkata, soalan tersebut disediakan oleh guru pakar dalam pembinaan item dan disimpan dalam sistem bank soalan yang dibangunkan oleh KPM.

Jelasnya, untuk tujuan pelaksanaan ujian akhir sesi akademik, pihak sekolah akan menjana set soalan daripada sistem tersebut dan ditadbir di sekolah seperti mana ujian akhir tahun sebelum ini.

Malah, panduan penskoran juga akan disediakan untuk kemudahan guru, kata Dr Mohd Radzi.

“Penambahbaikan kepada ujian akhir sesi akademik ini adalah bagi membolehkan guru dan ibu bapa bersama-sama membantu membangunkan potensi murid bermula daripada peringkat sekolah rendah.

“Dalam mencapai hasrat ini, pelaporan ujian akhir sesi akademik akan digunakan untuk membolehkan intervensi awal dilakukan bagi mengoptimumkan potensi murid.

“Pelaporan ini bukan untuk tujuan perbandingan pencapaian antara murid atau sekolah,” katanya di Dewan Negara, hari ini.

Beliau menjawab soalan Senator Dr Wan Martina Wan Yusoff yang meminta Menteri Pendidikan menyatakan apakah sekolah dan guru sudah bersedia dalam pedagogi pengajaran, pengurusan dan penilaian murid-murid setelah peperiksaan PT3 dihapuskan.

Dalam pada itu, Dr Mohd Radzi berkata, KPM juga akan menambah baik dan memantapkan kaedah pelaporan PBD.

Melalui kaedah ini, pencapaian murid dilaporkan secara menyeluruh sebanyak dua kali setahun, iaitu pada pertengahan dan akhir sesi akademik.

Selain itu, katanya, guru kelas dan guru mata pelajaran akan memberi ulasan dan cadangan intervensi bagi mengoptimumkan potensi murid, selain laporan akhir sesi akademik akan turut disertakan dengan pelaporan Pentaksiran Aktiviti Jasmani, Sukan dan Kokurikulum (PAJSK) serta Pentaksiran Psikometrik (PPsi).

“Secara keseluruhan, penambahbaikan pelaporan PBS dapat memberi gambaran mengenai kemenjadian murid secara menyeluruh, komprehensif dan bermakna.

“Pemerkasaan PBS merupakan antara pendekatan KPM untuk beralih daripada pembelajaran berorientasi peperiksaan kepada pembelajaran yang lebih menyeronokkan untuk murid,” katanya.


Muhyiddin akur kekalahan PN

JOHOR BAHRU, 10 Syaaban 1443H, Ahad – Pengerusi Perikatan Nasional (PN), Tan Sri Muhyiddin Yassin akur dengan keputusan Pilihan Raya Negeri (PRN) Johor yang memihak kepada Barisan Nasional (BN).

Bagaimanapun, beliau menyatakan kesyukuran kerana PN turut berjaya memenangi tiga kerusi di DUN Bukit Kepong, Endau dan Maharani.

“Di beberapa kawasan tertentu, di zon tertentu nampaknya sokongan pada parti kita walaupun agak baru, agak baik.

“Ini bermakna kempen-kempen yang telah kita laksanakan dalam tempoh PRN ini telah menarik perhatian rakyat Johor,” katanya seperti dilapor akhbar tempatan.

Mengulas kekalahan parti, Muhyiddin berkata, beliau tidak mempunyai masalah untuk bertanggungjawab.

“Saya tiada masalah kalau mereka kata saya tidak payah pegang lagi. Itu adalah satu amanah yang saya pikul.

“Jadi, kalau ada ahli parti yang rasa terkilan, saya sudah buat yang sebaik mungkin. Kita semua sudah bekerja keras sehingga tidak cukup tidur, jadi bagi saya ini adalah cabaran yang perlu kita hadapi,” katanya.


Bersatu nafi dua menteri kembali kepada UMNO

BANGI, 8 Rejab 1443H, Khamis – Parti Pribumi Bersatu Malaysia (Bersatu) menafikan dakwaan kononnya dua menteri daripada parti itu akan kembali kepada UMNO dalam masa terdekat.

Setiausaha Agung Bersatu, Datuk Seri Hamzah Zainudin menyifatkan khabar angin itu sebagai ‘psywar’ atau perang psikologi sesetengah pihak.

Katanya, perang psikologi itu biasa berlaku dalam politik tanah air terutama ketika menjelang PRN.

Justeru, beliau meminta supaya orang ramai tidak mempercayai khabar angin berkenaan kecuali perkara itu diumumkan sendiri individu terbabit.

“Senang sahaja kalau khabar angin tak usah percaya. Kalau surat layang lagi jangan percaya.

“(Tetapi) kalau diumumkan oleh orang yang betul-betul nak keluar, percayalah,” katanya.

Hamzah menjelaskan, perang psikologi yang dibuat oleh ahli-ahli politik adalah untuk kepentingan mereka yang berjuang demi parti.

“Perang psikologi orang dalam politik ini adalah untuk kepentingan mereka yang berjuang untuk parti mereka. Itu biasa berlaku.

“Kenapa nak berlaku bila nak ada Pilihan Raya Negeri (PRN) Johor. Hanya untuk memaklumkan kepada rakyat Johor jangan percaya Bersatu. Pemimpin dia pun nak balik UMNO. Itulah cara perang psikologi orang,” katanya.

Sebelum ini, sebuah akhbar melaporkan bahawa dua menteri dari Bersatu mahu menyertai semula UMNO.

Dua individu berkenaan melibatkan seorang menteri ‘senior’ yang memegang jawatan kanan dalam Bersatu, manakala seorang lagi pemimpin yang agak muda pula hanya memegang jawatan biasa tetapi berstatus menteri.


Pegawai kanan PBT disyaki terima rasuah direman 3 hari

JOHOR BAHRU, 2 Muharram 1443H, Rabu – Seorang pegawai kanan di sebuah pihak berkuasa tempatan di sini direman tiga hari hingga Jumaat ini bagi membantu siasatan berkaitan kes rasuah.

Perintah reman ke atas lelaki berusia 60 tahun itu dikeluarkan Majistret Mohd Zulhilmi Ibrahim selepas membenarkan permohonan Suruhanjaya Pencegahan Rasuah Malaysia (SPRM), hari ini.

Permohonan reman dikemukakan bagi membolehkan SPRM menjalankan siasatan mengikut Seksyen 17(a) Akta SPRM 2009 yang memperuntukkan hukuman maksimum penjara 20 tahun atau denda lima kali nilai suapan atau RM10,000 mengikut mana lebih tinggi atau kedua-duanya, jika sabit kesalahan.

Terdahulu, pegawai kanan berkenaan yang memakai baju lokap SPRM dengan tangan bergari tiba di Mahkamah Majistret di sini pada kira-kira 9 pagi dengan diiringi pegawai SPRM.

Semalam, pegawai kanan berkenaan yang merupakan bekas Datuk Bandar Majlis Bandaraya Iskandar Puteri (MBIP) dan kini bertugas di Majlis Bandaraya Johor Bahru ditahan pada 3 petang di Pejabat SPRM Johor.

Beliau disyaki menerima rasuah daripada kontraktor ketika berkhidmat di MBIP. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Parlimen India bahas usul undi tak percaya terhadap kerajaan Modi

NEW DELHI, 22 Muharram 1445H, Rabu – Parlimen India membahaskan usul undi tidak percaya terhadap kerajaan Perdana Menteri, Narendra Modi pada Selasa, sehari selepas ketua pembangkang, Rahul Gandhi kembali ke dewan.

Parti Kongres pembangkang melancarkan perdebatan dalam usaha memaksa respon Modi mengenai konflik etnik yang menyebabkan kematian di timur laut Manipur, dengan undian dijangka diadakan Khamis ini.

Sekurang-kurangnya 120 orang terbunuh di Manipur sejak Mei dalam pertempuran bersenjata antara majoriti Meitei yang beragama Hindu dan komuniti Kuki yang kebanyakannya penganut Kristian.

Tentera dikerah dari bahagian lain di India untuk membendung keganasan dan menguatkuasa perintah berkurung serta penutupan internet kekal dilaksanakan di kebanyakan negeri.

Menteri kerajaan, Kiren Rijiju berkata, usul undi tidak percaya dibawa pembangkang pada masa tidak tepat dan mendakwa Parti Kongres akan menyesal dengan tindakan berkenaan.

Parti Nasionalis Hindu Bharatiya Janata (BJP) yang dipimpin Modi memenangi 303 daripada 543 kerusi dewan rakyat dalam pilihan raya 2019 dan dijangka selesa mengalahkan undi tidak percaya itu.

Gandhi – keturunan dinasti politik utama India – telah kembali ke Parlimen pada Isnin selepas Mahkamah Agung minggu lalu menggantung tugasnya atas sabitan fitnah kerana mengkritik Modi.- Agensi


5 juta kenderaan dijangka masuk lebuh raya mulai hari ini

BANGI, 27 Ramadan 1443H, Jumaat – Polis Diraja Malaysia (PDRM) menjangkakan sebanyak 5 juta kenderaan akan berada di seluruh lebuh raya bermula hari ini untuk pulang ke kampung halaman masing-masing.

Timbalan Pengarah Jabatan Siasatan dan Penguatkuasaan Trafik (JSPT) Bukit Aman, Datuk Mohd Nadzri Hussain berkata, trend peningkatan itu akan bermula di Lembah Klang disebabkan pergerakan orang ramai untuk persiapan raya.

“Pergerakan akan mula sesak apabila orang ramai mula pulang ke pantai timur, utara dan selatan dan kita jangkakan sebanyak lima juta kenderaan akan berada di lebuh raya bermula hari ini.

“Pemantauan polis di stesen bas juga mendapati tiket habis dijual. Jadi, kita boleh nampak semua orang berpusu-pusu untuk pulang ke kampung,” katanya seperti dipetik akhbar tempatan, hari ini.

Justeru, Mohd Nadzri berkata, pengguna jalan raya diingatkan untuk mematuhi peraturan lalu lintas, pastikan kenderaan dalam keadaan baik, rancang pergerakan pulang selain memastikan diri dalam keadaan bersedia serta tidak letih.

Beliau turut mengingatkan pemandu supaya lebih berhemah dengan tidak potong barisan, pandu di lorong kecemasan serta langgar peraturan lampu isyarat.

“Kerjasama semua pihak adalah amat penting. Kita tidak mahu kesalahan-kesalahan seperti ini boleh menyebabkan kejadian tidak diingini seperti pergaduhan atau ‘road bully’.

“Disarankan juga pengguna jalan raya yang penat dan perlu berehat, boleh berhenti di hentian plaza tol seketika termasuklah bagi menunaikan solat atau ke tandas. Ini bagi mengelakkan kesesakan di hentian rehat dan rawat (R&R),” katanya.

Dalam pada itu, JSPT akan menggunakan dron mulai hari ini bagi memantau lokasi-lokasi sesak di lebuh raya.

“Petugas terdiri daripada pegawai dan anggota JSPT akan bersedia sepanjang tempoh 24 jam termasuklah anggota Unit Rondaan Bermotosikal (URB) serta Unit Kereta Peronda (MPV),” katanya.


Bekalan ayam kurang tiada kaitan sorok atau sabotaj

BANGI, 30 Syawal 1443H, Selasa – Kementerian Perdagangan Dalam Negeri dan Hal Ehwal Pengguna (KPDNHEP) Selangor tidak menafikan berlakunya kekurangan bekalan ayam, namun ia hanya bersifat sementara dan bukan berpunca daripada elemen sorok atau sabotaj.

Timbalan Pengarah KPDNHEP Selangor, Mohd Khairi Jamaludin berkata, peralihan ke fasa endemik, sambutan Aidilfitri serta pembelian panik susulan satu kenyataan akan berlaku ketiadaan bekalan ayam pada 20 hingga 22 Mei lalu, antara punca kekurangan bekalan di negeri itu.

Katanya, selepas tular mengenai isu ketiadaan bekalan ayam, pihaknya mengadakan pemantauan dan pemeriksaan terhadap 80 hingga 120 premis setiap hari.

Pihaknya mendapati hanya lima ke 10 peratus premis yang tidak dapat menjual ayam.

“Setakat ini, sepanjang pemeriksaan yang kita jalankan, tiada elemen sorok dan sabotaj berlaku di semua peringkat sama ada penternak pemborong dan peruncit.

“Kita sedia maklum ayam tidak boleh disimpan dan pelihara lama dan penternak akan tanggung kos yang lebih tinggi sekiranya mereka menyimpan stok ayam,” katanya seperti dipetik Berita Harian hari ini.

Beliau berkata, bekalan ayam di Selangor kini semakin pulih justeru berharap pengguna membeli mengikut keperluan serta tidak membuat pembelian panik dengan menyimpan stok yang berlebihan dari keperluan.

Katanya, trend harga runcit ayam standard di pasar awam dan pasar basah utama di negeri ini pada tahap terkawal iaitu RM8.90 per kilogram.

Bagaimanapun, terdapat juga beberapa buah pasar yang menjual melebihi harga maksimum iaitu antara RM10 hingga RM11.50 per kilogram.

“Berdasarkan rekod pemeriksaan sejak 5 Februari hingga hari ini, hanya 12 premis sahaja didapati tidak patuh dan menjual melebihi harga melebihi harga maksimum yang ditetapkan,” katanya.


Polis Selangor tumpas sindiket edar dadah guna kenderaan sewa, tahan 8 individu

SHAH ALAM, 24 Safar 1443H, Jumaat ¬– Polis Selangor berjaya menumpaskan satu sindiket pengedaran dadah jenis methamphetamine yang dipercayai bergerak aktif sejak enam bulan lalu berikutan penahanan lapan individu termasuk dua wanita warga asing pada 23 Sept lepas.

Timbalan Ketua Polis Selangor Datuk Sharul Lalli Masduki berkata bertindak atas maklumat, sepasukan polis dari Bahagian Siasatan Jenayah Narkotik Daerah Serdang telah merampas 62 bungkusan disyaki dadah methamphetamine bernilai RM2.5 juta di dalam sebuah kereta yang diparkir di hadapan sebuah pasar raya di Seri Kembangan, pada kira-kira 6.30 petang.

Beliau berkata ekoran daripada rampasan itu, seorang lelaki tempatan dan seorang wanita Vietnam ditahan di sebuah kondominium di Brickfields, Kuala Lumpur dan susulan penahanan tersebut lima lagi lelaki tempatan dan seorang wanita Thailand ditahan di tiga lokasi berbeza di Dang Wangi.

“Modus operandi mereka adalah dengan menggunakan kenderaan sewa yang ditinggalkan di satu-satu kawasan dan kemudiannya individu lain akan datang mengambil dadah itu daripada kenderaan berkenaan dan hanya berhubung melalui telefon atau kaedah media yang lain,” katanya.

Beliau berkata, kesemua suspek yang berusia lingkungan 31 hingga 53 tahun tersebut adalah penganggur manakala dua suspek wanita warga asing itu merupakan isteri kepada dua suspek lelaki yang ditahan.

Katanya, daripada kesemua yang ditahan, lima didapati mempunyai rekod jenayah dan berkaitan kes dadah dengan tiga daripada suspek positif dadah jenis methamphetamine.

Selain itu, beliau berkata polis  turut merampas wang tunai berjumlah RM126,000 dan lima kereta bernilai RM590,000 manakala kesemua suspek kini direman bermula 24 Sept hingga 4 Okt mengikut Seksyen 117 Kanun Acara Jenayah.

Sharul Lalli berkata kes disiasat di bawah Seksyen 39B Akta Dadah Berbahaya 1952 dan jika disabit kesalahan boleh dijatuhi hukuman gantung sampai mati atau penjara seumur hidup dan tidak kurang daripada 15 sebatan. – Bernama


UMNO Melaka akan pertahan semua kerusi dimenangi pada PRU14

ALOR GAJAH, 19 Jamadilawal 1442H, Ahad  – UMNO Melaka bertekad mempertahankan semua kerusi yang dimenanginya semasa Pilihan Raya Umum ke-14 (PRU14) pada PRU15 akan datang, kata Pengerusi Badan Perhubungan UMNO Melaka Datuk Seri Ab Rauf Yusoh.

Pengerusi Barisan Nasional (BN) Melaka itu berkata, kerusi yang asalnya milik UMNO dan BN seperti Masjid Tanah, yang penyandangnya bertindak melompat parti, tidak akan diserah kepada parti lain manakala bagi kerusi tidak dimenangi UMNO dan BN, keputusan meletakkan calon bergantung kepada pertimbangan dan perundingan dengan parti sekutu.

“Namun UMNO akan menghormati (keputusan lain) sekiranya perundingan dilakukan untuk memperkukuhkan (kerjasama antara) parti,” katanya kepada pemberita selepas merasmikan Mesyuarat Perwakilan UMNO Bahagian Masjid Tanah di sini, hari ini.

Pada PRU14 2018, BN menerusi UMNO memenangi dua daripada enam kerusi Parlimen yang ditandinginya selain 13 daripada 28 kerusi Dewan Undangan Negeri (DUN).

Dua kerusi Parlimen yang dimenangi BN pada PRU14 ialah Masjid Tanah dan Jasin.

Bagaimanapun, Ahli Parlimen Masjid Tanah Datuk Mas Ermieyati Samsudin pada 13 Disember 2018 mengumumkan menyertai Bersatu.

Ab Rauf juga berkata bagi memantapkan lagi kerjasama dalam Muafakat Nasional, UMNO Melaka akan memberi pertimbangan untuk melihat kerusi strategik yang boleh diberikan kepada PAS pada PRU15.


Anwar kelirukan Dewan Rakyat mengaku tak pernah mohon pengampunan

BANGI,26 Jamadilawal 1444H, Rabu – Ahli Parlimen Padang Serai, Datuk Azman Nasruddin menyifatkan kenyataan Datuk Seri Anwar yang tidak pernah memohon pengampunan daripada Yang di-Pertuan Agong sebagai kenyataan mengelirukan dan menghina Dewan Rakyat.

Beliau berkata, kenyataan yang dibuat Perdana Menteri itu dilihat bercanggah dengan fakta di dalam Perintah Pengampunan yang g Diraja.

“Di dalam Perintah Pengampunan tersebut yang dimeterai di-Raja dan ditandatangani oleh Perdana Menteri ke-7, Tun Dr Mahathir Mohamad, telah merekodkan Anwar telah memohon untuk pengampunan sebanyak dua kali.

“Kenyataan ini secara terang bercanggah dengan Perintah Pengampunan Penuh bertarikh 16 Mei 2018 yang telah ditandatangani oleh Seri Paduka Baginda Yang di-Pertuan Agong Sultan Muhammad V,” katanya dalam kenyataan, hari ini.

Azman berkata, Anwar yang juga Ahli Parlimen Tambun itu sebenarnya pernah membuat permohonan pengampunan sebanyak dua kali iaitu pada 16 Mac 2015 dan kali kedua pada 27 Februari 2017.

Bagaimanapun, katanya, kedua-dua permohonan tersebut ditolak oleh Lembaga Pengampunan.

Baginya, kenyataan Anwar yang bercanggah itu merupakan perkara yang serius dan melibatkan kepentingan awam dan negara.

“Tambahan, Anwar memberi penekanan hal berkenaan di Dewan Rakyat dan menyatakan tidak pernah memohon untuk pengampunan, direkodkan dalam Hansard.

“Ia adalah tindakan yang sengaja dan berkira,” katanya.

Terdahulu, peguam Mohd Rafique Rashid Ali menyanggah kenyataan Perdana Menteri dan mendedahkan Presiden PKR itu tidak bercakap benar kerana pernah memohon pengampunan.

Kenyataan Anwar di Dewan Rakyat itu dibuat selepas ketua pembangkang, Datuk Seri Hamzah Zainudin yang menggesa Anwar menyaman media antarabangsa yang mengeluarkan laporan berita tidak tepat hingga boleh mencemarkan imej negara.


Umat Islam perlu peka sensitiviti agama meski sekadar isu kecil

Oleh Athirah Huda Zalhe

BANGI, 27 Syaaban 1444H, Isnin – Umat Islam perlu lebih sensitif dan tegas bersuara terhadap sebarang provokasi yang menyentuh sensitiviti agama, meskipun pada awalnya hanya sekadar isu kecil.

Bekas Timbalan Presiden Ikatan Muslimin Malaysia (ISMA), Dr Ahmad Kamsani Samingan berkata, isu kecil berkemungkinan boleh menjadi besar sekiranya umat Islam gagal peka untuk bersuara dan mempertahankannya.

Merujuk beberapa insiden baru-baru ini, beliau berkata, jika tiada pihak yang menentang dan mensensasikannya, dibimbangi isu bertentangan norma bakal menjadi sesuatu yang biasa kepada masyarakat.

“Mengambil contoh perhimpunan LGBT sempena Hari Wanita, memang tidak ramai yang terlibat (dalam perarakan), tetapi disebabkan ia disensasikan maka ia menjadi besar.

“Jadi, kalau kita tidak ada satu tindakan segera untuk tekankan isu ini, orang akan nampak perkara ini normal,” katanya kepada Ismaweb.net.

Beliau berkata demikian ketika diminta mengulas mengenai beberapa isu yang tercetus kebelakangan ini membabitkan sensitiviti agama Islam, termasuk perhimpunan ‘Women’s March Malaysia 2023’ dan program ‘Jom Ziarah Gereja’, baru-baru ini.

Atas sebab itu, beliau mengingatkan umat Islam untuk lantang dan sensitif dengan isu-isu membabitkan agama Islam, supaya terus memberikan pengajaran serta panduan kepada masyarakat.

“Isu ini memang isu sensitif sebab kita berada dalam sebuah negara majmuk, tetapi kemajmukan itu tidak sekata.

“Ini kerana kalau kita tengok orang Melayu Islam lebih jauh besar berbanding masyarakat lain, kita bukan sebenarnya majmuk yang tidak ada majoriti, kita majoriti Melayu Islam dan sepatutnya tiada isulah,” katanya.

Selaras dengan itu, Dr Mohd Kamsani berkata, ISMA berpegang kepada asas bahawa Malaysia negara asalnya adalah Melayu dan budaya yang dikedepankan juga budaya Melayu.

“Maka, bila kita kata berkenaan bangsa Melayu, kita bukan rasis. Kita sebenarnya mengembalikan negara ini kepada akarnya.

“Jadi benda itu konsisten dan kita tidak melibatkan bangsa lain sebagaimana termaktub dalam Perlembagaan,” katanya.


COVID-19 di AS kini ragut 300,000 nyawa

NEW YORK, 29 Rabiulakhir 1442H, Selasa – Amerika Syarikat (AS) melalui episod mengerikan apabila jumlah korban COVID-19 mencatatkan seramai 300,267 orang pada Isnin, dengan keseluruhan jangkitan kes sebanyak 16.3 juta, memetik data Johns Hopkins University lapor agensi berita Xinhua.

New York melaporkan 35,643 kematian, kekal negeri paling banyak mencatatkan korban diikuti Texas 24,414.

California, Florida dan New Jersey pula merekodkan lebih 17,000 kematian.

Negeri yang melaporkan korban melebihi 10,000 termasuk Illinois, Pennsylvania, Massachusetts, Michigan dan Georgia.

AS diramalkan akan mencatatkan jumlah korban seramai 502,256 orang menjelang 1 April 2021, berdasarkan unjuran semasa. – Bernama


Pembinaan tak patuh garis panduan punca tanah runtuh di Kemensah Heights

KUALA LUMPUR, 12 Safar 1443H, Ahad – Pembinaan struktur tambahan yang melanggar undang-undang dan garis panduan dikenal pasti antara punca menyebabkan insiden tanah runtuh di Jalan Kemensah Heights di sini, Jumaat lepas, kata Menteri Tenaga dan Sumber Asli Datuk Seri Takiyuddin Hassan.

Beliau berkata, perkara itu antara yang dapat dilihatnya menerusi tinjauan ke lokasi kejadian hari ini.

“Setiap pembinaan di lereng bukit atau tempat tinggi sudah ada garis panduannya sendiri di bawah Jabatan Perancang Bandar dan Desa serta pihak berkuasa tempatan (PBT).

“Saya kira masa pembinaan mereka ikut undang-undang, tetapi selepas siap ada pula penambahan dan sebagainya itu yang kadang-kadang di luar pemantauan pihak berkuasa,” katanya kepada pemberita di sini, hari ini.

Dalam insiden tanah runtuh itu, tiga rumah banglo dan 12 rumah jenis bandar membabitkan 27 keluarga terjejas, namun tiada sebarang kemalangan jiwa. -Bernama


Turkiye teruskan rancangan pilihan raya 14 Mei depan

ANKARA, 9 Syaaban 1444H, Khamis – Presiden Turkiye, Recep Tayyip Erdogan menegaskan pilihan raya akan kekal diadakan 14 Mei depan mengikut perancangan awal, kira-kira tiga bulan selepas gempa bumi yang mengorbankan lebih 45,000 nyawa.

Ketika berucap di Parlimen, Erdogan menjelaskan, pihaknya bersedia menghadapi pilihan raya seperti yang ditetapkan sebelum ini.

“Negara akan melakukan apa sahaja yang perlu pada 14 Mei ini, insyaAllah,”katanya.

Bagaimanapun, terdapat isyarat yang bercanggah mengenai tempoh masa pilihan raya, apabila beberapa pihak mencadangkan supaya ditangguhkan sehingga lewat tahun ini atau diadakan seperti yang dijadualkan pada 18 Jun depan.

Sebelum kejadian gempa, populariti Erdogan terkesan susulan kos sara hidup yang tinggi dan kejatuhan lira.

Sejak itu beliau berdepan gelombang kritikan termasuklah berhubung tindak balas kerajaan pimpinannya ketika negara berdepan gempa bumi.

Erdogan bagaimanapun tetap akan meneruskan pilihan raya pada Mei bagi mengelak musim cuti pada Jun.

Bagaimanapun terdapat keraguan mengenai keupayaan pihak berkuasa mengadakan pilihan raya untuk menyedia dan mengatur logistik bagi proses pengundian di zon gempa, yang menempatkan kira-kira 14 juta orang.

Sementara itu, media Turki melaporkan enam pakatan yang dikenali Table For Six yang terdiri dari parti pembangkang akan mengumumkan nama calon mereka minggu ini bagi berdepan Erdogan. – Agensi